open-index/open-wikipedia-markdown huggingface dataset:
জেক-অ'-লেণ্টাৰ্ণ

**জেক-অ'-লেণ্টাৰ্ণ** () হৈছে পাচলিত খোদিত একপ্ৰকাৰৰ বন্তি, সাধাৰণতে ৰঙালাউ বা শিপাযুক্ত পাচলি যেনে ৰুটবাগা বা চালগোমৰ পৰা তৈয়াৰ কৰা হয়। জেক-অ’-লেণ্টাৰ্ণ হেল’ৱিন উৎসৱৰ সৈতে জড়িত। ইয়াৰ নামটো জলাশয় আদিৰ ওপৰত জিলিকি থকা ধনগুলৈৰ দৰে অদ্ভুত পোহৰৰ টিপটিপিয়া পৰিঘটনাৰ পৰা আহিছে, যাক জেক-অ’-লেণ্টাৰ্ণ বুলি কোৱা হয়। আইৰিছ কিংবদন্তি ষ্টিংগি জেকৰ সৈতেও এই নামটোৰ সম্পৰ্ক আছে বুলি ধাৰণা কৰা হৈছে। এই মদ্যপায়ী ব্যক্তিজনে চয়তানৰ সৈতে দৰদাম কৰি নিজৰ পথ পোহৰ কৰিবলৈ মাত্ৰ ফুটা টাৰ্নিপ এটা লৈ ঘূৰি ফুৰে। 
## অভিধা
ইংৰাজী লোককথাত *উইল-অ'-দ্য-উইস্প* নামেৰে জনাজাত দৃশ্যগত পৰিঘটনা *ইগনিছ ফেটুছ* (মুৰ্খৰ জুই) বৰ্ণনা কৰিবলৈ *jack-o'-lantern* শব্দটো ব্যৱহাৰ কৰা হৈছিল। বিশেষকৈ পূব ইংলেণ্ডত ১৬৬০ চনৰ পৰাই এই অভিধাটোৰ ব্যৱহাৰ হয়। অক্সফৰ্ড ইংৰাজী অভিধানত (OED) ব্ৰিটেইনত এই শব্দটোৰ ব্যৱহাৰ ১৬৫৮ চনৰ পৰা ইগনিছ ফেটুছৰ উল্লেখত আৰু ১৬৬৩ চনৰ পৰা ১৭০৪ চনলৈকে চাকি লৈ ফুৰা মানুহ বা নৈশ চকীদাৰৰ কথা উল্লেখ কৰা হৈছে। টাৰ্নিপ বা কুমলীয়া ৰঙালাউত খোদিত বন্তিক বুজাবলৈ এই শব্দটো কেতিয়া ব্যৱহাৰ কৰা হৈছিল সেই সম্পৰ্কত অ'ইডিয়ে ১৮৩৭ চন বুলি উল্লেখ কৰিছে।
## ইতিহাস
বিশ্বাস কৰা হয় যে হ্যালোইনৰ সময়ত জেক-অ’-লেণ্টেন নিৰ্মাণৰ প্ৰথা আয়াৰলেণ্ড আৰু ব্ৰিটেইনৰ পৰা আৰম্ভ হৈছিল। ১৯ শতিকাত আয়াৰলেণ্ড, ৱেলছ আৰু স্কটিছ হাইলেণ্ডৰ কিছু অংশত হ্যালোইনৰ দিনা "বন্তি হিচাপে কাম কৰিবলৈ ফুটা কৰা আৰু প্ৰায়ে বিচিত্ৰ মুখ খোদিত কৰা টাৰ্নিপ বা মেংগেল ৱুৰ্জেল" ব্যৱহাৰ কৰা হৈছিল। গেইলিক ভাষী অঞ্চলত হ্যালোইনো ছামহাইনৰ উৎসৱ বুলি ধৰা হৈছিল আৰু এই সময়চোৱা অতিপ্ৰাকৃতিক সত্তাই (Aos Sí) পৃথিৱীত ভ্ৰমিফুৰাৰ সময় হিচাপে গণ্য কৰা হৈছিল। ৱেলছত এনে নিশাবোৰক *Ysbrydnosau* (আত্মাৰ ৰাতি) বুলি জনা গৈছিল। ১৯ শতিকাৰ সময়ছোৱাত ইংলেণ্ডৰ ছামাৰচেটত হ্যালোইনৰ সময়তো জেক-অ'-লেণ্টেন নিৰ্মাণ কৰা হৈছিল।

এইবোৰ বনোৱাসকলৰ মতে এই বন্তিবোৰে আত্মা বা অলৌকিক সত্তাক প্ৰতিনিধিত্ব কৰে বা ক্ষতিকাৰক আত্মাক দূৰ কৰিবলৈ ব্যৱহাৰ কৰা হয়। হ্যালোইনত অংশগ্ৰহণ কৰাসকলে মানুহক ভয় খুৱাবলৈ এই বন্তিবিধ ব্যৱহাৰ কৰিছিল, নতুবা ক্ষতিকাৰক আত্মাক ঘৰৰ বাহিৰত ৰাখিবলৈ খিৰিকীৰ কাষত স্থাপন কৰিছিল। ইয়াৰোপৰি ধাৰণা কৰা হয় যে জেক-অ'-লেণ্টাৰনে প্ৰথমে পাৰ্গেটৰীত খ্ৰীষ্টান আত্মাক প্ৰতিনিধিত্ব কৰিছিল। হ্যালোইন হৈছে অল চেণ্টছ ডে (১ নৱেম্বৰ)/অল ছ'লছ ডে (২ নৱেম্বৰ)ৰ প্ৰাকক্ষণৰ উৎসৱ হোৱাবাবে এনে ধাৰণা এটা গঢ়লৈ উঠিছিল।
### লোককথা
জেক-অ'-লেণ্টেনৰ কাহিনীৰ ভিন্ন ৰূপত প্ৰচলিত আৰু ইটালী, নৰৱে, স্পেইন, ছুইডেন আৰু পশ্চিম ইউৰোপৰ *উইল-অ'-দ্য-উইস্প* কাহিনীৰ সৈতে এই কাহিনীৰ মিল আছে। চুইজাৰলেণ্ডত শিশুসকলে জেক অ' দ্য বাউল নামৰ পৌৰাণিক হাউচ স্পিৰিটৰ বাবে গাখীৰ বা ক্ৰীমৰ বাটি ৰাখিছিল। ১৮ শতিকাৰ মাজভাগৰ এটা পুৰণি আইৰিছ লোককথাত ষ্টিংগি জেকৰ কথা কোৱা হৈছে। এইজন এজন এলেহুৱা অথচ চতুৰ লোহাৰ মিস্ত্ৰী আছিল। তেওঁ ক্ৰুচ ব্যৱহাৰ কৰি চয়তানক ফান্দত পেলায়। এটা কাহিনীৰ ব্যাখ্যা অনুসৰি এবাৰ জেকে চয়তানৰে সমুখা-সমুখি হৈ বুদ্ধিকৰি চয়তানক আপেল গছত উঠাইছিল আৰু দ্ৰুতগতিত ডালৰ চাৰিওফালে ক্ৰছ ৰাখিছিল বা বাকলিত ক্ৰছ খোদিত কৰিছিল, যাতে চয়তান আপেল গছৰপৰা নামি আহিব নোৱাৰে।
## তথ্যসূত্ৰ

শ্ৰেণী:লোকবিশ্বাস
মেবেল আদিচ

**মেবেল আদিচ মাৰ্গাৰ্ড** (; ২১ মে’ ১৯১২-১৩ আগষ্ট ২০০৪) এগৰাকী আমেৰিকান লেখক, শিক্ষক আৰু প্ৰথমগৰাকী ভিডিঅ’ গেমৰ লেখক। তেওঁ ‘দ্য চুমেৰিয়ান গেম’টো ডিজাইন কৰিছিল, যিটো ১৯৬৪ চনত ‘আইবিএম ৭০৯০’ৰ বাবে ৱিলিয়াম মেকেই প্ৰগাম কৰিছিল। ই একেধৰণে নিৰ্মাণ কৰা হামুৰাবি ভিডিঅ' গেমৰ দৰে ১৯৭০ৰ দশকৰ প্ৰথমফালৰ গেমবিলাকক প্ৰভাৱিত কৰিছিল।

## প্ৰাৰম্ভিক জীৱন আৰু শিক্ষা
১৯১২ চনৰ ২১ মে’ তাৰিখে মেবেল উদৰ জেমছ হ’মছৰ ঘৰত মেবেল হ’মছৰ জন্ম হৈছিল। তেওঁ মাউণ্ট ভাৰ্ননত ডাঙৰ-দীঘল হৈছিল আৰু কৃতিত্বৰে ১৯২৯ চনত ব্ৰুষ্টাৰ হাই স্কুলৰ পৰা ভেলেডিক্ট’ৰিয়ান ডিগ্ৰী লাভ কৰিছিল। স্নাতক পৰীক্ষা উৰ্ত্তীণ হৈ তেওঁ বাৰ্ণাৰ্ড কলেজত পঢ়িছিল। বাৰ্ণাৰ্ডত তেওঁ প্ৰাচীন ইতিহাসত ডিগ্ৰী আৰু ১৯৩৩ চনত মনোবিজ্ঞানত মাইনৰ ডিগ্ৰী লাভ কৰিছিল। তাৰপিছত তেওঁ কলম্বিয়া বিশ্ববিদ্যালয়ৰপৰা শিক্ষা বিষয়ত স্নাতকোত্তৰ ডিগ্ৰী লাভ কৰে।

## কৰ্মজীৱন
শিক্ষাত স্নাতকোত্তৰ ডিগ্ৰী লাভ কৰাৰ পিছত, আদিচে মাত্ৰ এটি কোঠাৰ এখন গাঁৱৰ স্কুলত কাম কৰিছিল। ১৯৩৭ চনত, তেওঁ হায়াত এভিনিউ স্কুললৈ যায়। ইয়াত তেওঁ তেৰ বছৰ কাম কৰিছিল। ১৯৫০ চনৰপৰা ১৯৭৬ চনলৈ তেওঁ কাটোনাহ-লুইচবৰো স্কুল জিলাত কাম কৰিছিল।
 

## ব্যক্তিগত জীৱন
মেবেলে ১৯৪২ চনত আলেকজেণ্ডাৰ এল আদিচক বিয়া কৰায় আৰু আনুষ্ঠানিকভাৱে মেবেল আদিচ হয়। ১৯৮১ চনত আলেকজেণ্ডাৰৰ মৃত্যু হয়। ১৯৯১ চনত জেৰাৰ্ড মাৰ্গাৰ্ডৰ সৈতে পুনৰ বিবাহ হয় যদিও ১৯৯৫ চনত মাৰ্গাৰ্ডৰ মৃত্যু হয়।

২০০৪ চনত আদিচৰ মৃত্যু হয়।  ২০২৩ চনৰ ২৩ ফেব্ৰুৱাৰীত ‘গেম ডেভেলপাৰ কনফাৰেন্স, ২০২৩’ত তেওঁক মৰণোত্তৰভাৱে পাইওনিয়াৰ বঁটা প্ৰদান কৰা হৈছিল।

## তথ্যসূত্ৰ

শ্ৰেণী:আমেৰিকান লেখক
চুশ্বি

**চুশ্বি** (しし, 寿司, 鮨, 鮓 ) হৈছে ভিনেগাৰযুক্ত চাউলৰ (চুশ্বি-মেশ্বি) পৰা প্ৰস্তুত কৰা এবিধ জাপানী খাদ্য। সাধাৰণতে কিছু চেনি আৰু নিমখৰ সৈতে, বিভিন্ন ধৰণৰ উপাদান যেনে সাগৰীয় খাদ্য আৰু শাক-পাচলিৰ সৈতে ইয়াক প্ৰস্তুত কৰা হয়। চুশ্বিৰ শৈলী আৰু ইয়াৰ উপস্থাপন বহু পৰিমাণে ভিন্ন হ'লেও ইয়াৰ এটা মূল উপাদান হৈছে "চুশ্বি চাউল"। ইয়াক শ্বাৰি (しゃり), বা সুমেচি (酢飯) বুলিও কোৱা হয়।

আধুনিক চুশ্বিৰ সৃষ্টিকৰ্তাগৰাকী হানায়া য়োহেই বুলি বিশ্বাস কৰা হয়। তেওঁ প্ৰায় ১৮২৪ চনত, অৰ্থাৎ এডো যুগত (১৬০৩–১৮৬৭) নিগিৰি-জুশ্বি নামৰ এক প্ৰকাৰৰ চুশ্বি উদ্ভাৱন কৰিছিল। ই আজিৰ তাৰিখত আটাইতকৈ বেছি পৰিচিত। এই চুশ্বিবিধত সাগৰীয় খাদ্য (মাছ আদি) হাতেৰে চেপি লোৱা ভিনেগাৰযুক্ত চাউলৰ ওপৰত ৰখা হয়। ইডো যুগত ই *চ’নিন* শ্ৰেণীৰ ফাষ্ট ফুড আছিল।

পৰম্পৰাগতভাৱে মধ্যমীয়া দানাযুক্ত বগা চাউলৰ সৈতে চুশ্বি তৈয়াৰ কৰা হয় যদিও ইয়াক ব্ৰাউন ৰাইচ বা কম দৈৰ্ঘ্যৰ দানাযুক্ত চাউলৰ সৈতেও প্ৰস্তুত কৰিব পাৰি। ইয়াক প্ৰায়েই সাগৰীয় খাদ্য যেনে স্কুইড, ইল, য়েল্ল'টেইল, ছালমন, টুনা বা নকল কেঁকোৰাৰ মাংসৰ সৈতে প্ৰস্তুত কৰা হয়। বহু প্ৰকাৰৰ চুশ্বি নিৰামিষো হয়। ইয়াক প্ৰায়ে আচাৰীকৃত আদা, ৱাছাবি, আৰু ছয়া চচৰ সৈতে পৰিবেশন কৰা হয়। ডাইকন মূলা বা আচাৰীকৃত ডাইকন এই খাদ্যৰ বাবে এক জনপ্ৰিয় গাৰ্নিচ। 

চুশ্বিক কেতিয়াবা ছাচিমিৰ সৈতে বিভ্ৰান্ত কৰা হয়। কিন্তু ছাচিমিক প্ৰকৃততে পাতলকৈ কাটি লোৱা কেঁচা মাছ বা কেতিয়াবা মাংসৰ সৈতে চুশ্বি ভাত নোহোৱাকৈ পৰিৱেশন কৰা হয়।

### ইংৰাজীত চুশ্বি
*[[অক্সফৰ্ড ইংৰাজী অভিধান|অক্সফৰ্ড ইংৰাজী অভিধানত]]* বৰ্ণনা কৰা মতে ইংৰাজী ভাষাত *চুশ্বিৰ* প্ৰথম লিখিত উল্লেখ ১৮৯৩ চনৰ এখন গ্ৰন্থ *এ জাপানীজ ইণ্টেৰিয়ৰত* পোৱা গৈছে। ইয়াত চুশ্বিক "মাছ, সাগৰীয় অপতৃণ বা আন কোনো সোৱাদযুক্ত শীতল চাউলৰ ৰোল" বুলি উল্লেখ কৰা হৈছে। ১৮৭৩ চনৰ জেমছ হেপবাৰ্নৰ জাপানীজ–ইংৰাজী অভিধানত আৰু ১৮৭৯ *চনত নোটছ এণ্ড কুৱেৰীজ* আলোচনীত জাপানী ৰন্ধন শিল্পৰ বিষয়ে লিখা এটা প্ৰবন্ধত চুশ্বিৰ বিষয়ে উল্লেখ কৰা হৈছে।

## উপকৰণসমূহ
সকলো প্ৰকাৰৰ চুশ্বিতে বিশেষভাৱে প্ৰস্তুত কৰা চাউল থাকে। পৰম্পৰাগত জাপানী চুশ্বি ভিনেগাৰ চচ আৰু বিভিন্ন কেঁচা বা সিজোৱা উপাদানৰ সোৱাদযুক্ত চাউলৰে গঠিত। 

### ন'ৰি
thumb| ন'ৰিৰ পাত
ন'ৰি হৈছে জাপানৰ বন্দৰত পৰম্পৰাগতভাৱে খেতি কৰা এক প্ৰকাৰৰ শেলাই। ন'ৰিক চুশ্বি এটা মেৰিয়াবলৈ ব্যৱহাৰ কৰা হয়। 

### গিউ
চুশ্বিৰ ভিতৰত ব্যৱহৃত উপাদানসমূহক গিউ বোলা হয় আৰু ই সাধাৰণতে বিভিন্ন প্ৰকাৰৰ মাছ।

## তথ্য সংগ্ৰহ

শ্ৰেণী:খাদ্য
এংকৰ থম

**এংকৰ থম** (; অৰ্থ "মহান নগৰ"), বা **নকৰ থম** (), বৰ্তমানৰ কম্বোডিয়াত থকা ক্ষ্মেৰ সাম্ৰাজ্যৰ শেষৰখন আৰু সৰ্বাধিক কাল বৰ্তি থকা ৰাজধানী চহৰ। ইয়াক দ্বাদশ শতিকাৰ শেষৰফালে ৰজা ৭ম জয়বৰ্মণে স্থাপন কৰিছিল। ই প্ৰায় ৯ বৰ্গ কিলোমিটাৰ এলেকা জুৰি আছে। এই এলেকাটোৰ ভিতৰত জয়বৰ্মণ আৰু তেওঁ‌ৰ পৰৱৰ্তী শাসকসকলে স্থাপন কৰা কীৰ্তিচিহ্নৰ লগতে ইয়াৰ পূৰ্বৰ কালছোৱাৰো বহুসংখ্যক কীৰ্তিচিহ্ন আছে। নগৰখনৰ সোঁ‌মাজতে জয়বৰ্মণৰ ৰাজ্যিক মন্দিৰ বেয়ন অৱস্থিত। এই স্থান দক্ষিণ-পূব এচিয়াৰ এক উল্লেখনীয় পৰ্যটন স্থলী। 

## ব্যুৎপত্তি
এংকৰ থম () হৈছে আন এক বিকল্প নাম নকৰ থমৰ () পৰা ৰূপান্তৰিত নাম আৰু এই নামকহে সঠিক বুলি বিশ্বাস কৰা হয়। নকৰ শব্দটো আক্ষৰিক অৰ্থত সংস্কৃত শব্দ নগৰৰ পৰা উদ্ভৱ হৈছে। বৃহৎ বা মহান বুজোৱা ক্ষ্মেৰ শব্দ থমৰ সৈতে সংযুক্ত হৈ ই নকৰ থম হয় যদিও পিছলৈ অপভ্ৰংশ হৈ বৰ্তমানৰ নাম এংকৰ থমলৈ সলনি হয়।

## ইতিহাস
সপ্তম জয়বৰ্মণৰ সাম্ৰাজ্যৰ ৰাজধানী হিচাপে প্ৰতিষ্ঠা হোৱা এংকৰ থম তেওঁৰ বৃহৎ নিৰ্মাণ কাৰ্যসূচীৰ কেন্দ্ৰবিন্দু আছিল। চহৰখনত পোৱা এক শিলালিপিত জয়বৰ্মণক বৰ আৰু চহৰখনক তেওঁৰ কন্যা বুলি উল্লেখ কৰা হৈছে।

অৱশ্যে এই স্থানৰ প্ৰথম ক্ষ্মেৰ ৰাজধানী নহয় যেন লাগে। তিনি শতিকাৰ আগৰ যশোধৰাপুৰাৰ কেন্দ্ৰবিন্দু আছিল অলপ উত্তৰ-পশ্চিমে আৰু এংকৰ থমে ইয়াৰ কিছু অংশ সামৰি লৈছিল। চহৰৰ ভিতৰত পূৰ্বৰ আটাইতকৈ উল্লেখযোগ্য মন্দিৰসমূহ হ'ল বাফুঅ'নৰ পূৰ্বৰ ৰাজ্যিক মন্দিৰ, আৰু ৰাজকীয় প্ৰাসাদত অন্তৰ্ভুক্ত হোৱা ফিমেনাকাছ। ক্ষ্মেৰসকলে এংকৰ থম আৰু যশোধৰাপুৰাৰ মাজত কোনো স্পষ্ট প্ৰভেদ অংকন কৰিব পৰা নাছিল; আনকি ১৪ শতিকাতো এটা শিলালিপিত পূৰ্বৰ নামটো ব্যৱহাৰ কৰা হৈছিল।

ষোড়শ শতিকাৰ পৰাই এংকৰ থমৰ নাম প্ৰচলিত আছিল। এংকৰ থমত নিৰ্মাণ হোৱা বুলি জনা শেষ মন্দিৰটো আছিল মংগলৰ্থ আৰু ইয়াক ১২৯৫ চনত উৎসৰ্গা কৰা হৈছিল। তাৰ পিছত বৰ্তমানৰ গাঁ‌ঠনিসমূহ সময়ে সময়ে সংশোধন কৰা হৈছিল যদিও এইসমূহ অস্থাৱৰ সামগ্ৰীৰে নিৰ্মিত আছিল আৰু বৰ্তমান বৰ্তি থকা নাই। 

ৰজা দ্বিতীয় বৰমৰাচাথিৰাটৰ নেতৃত্বত আয়ুথায়া ৰাজ্যই এংকৰ থম জয় কৰে, যাৰ ফলত পনহেয়া য়াটৰ অধীনত থকা ক্ষ্মেৰসকলে নিজৰ ৰাজধানী দক্ষিণ-পূব দিশলৈ ফ্নম পেনলৈ স্থানান্তৰিত হ'বলৈ বাধ্য হয়।

১৬০৯ চনৰ আগতেই কোনোবা এটা সময়ত এংকৰ থম পৰিত্যক্ত হৈছিল। এজন পশ্চিমীয়া পৰিদৰ্শকে এই ঠাইত এখন বসতিহীন চহৰৰ বিষয়ে লিখিছিল, "প্লেটোৰ আটলাণ্টিছৰ দৰে কল্পনাতীত।"  ইয়াত ৮০,০০০–১৫০,০০০ লোকৰ জনসংখ্যা আছিল বুলি বিশ্বাস কৰা হয়।

## শৈলী
এংকৰ থম বেয়ন শৈলীত নিৰ্মিত। এই কথা বৃহৎ পৰিসৰত লেটাৰাইটৰ ব্যাপক ব্যৱহাৰ, চহৰৰ প্ৰতিখন প্ৰৱেশদ্বাৰৰ মুখৰ স্তম্ভত আৰু প্ৰতিটো স্তম্ভৰ লগত থকা নাগ ধাৰণ কৰি থকা বিশাল মূৰ্তিত প্ৰকাশ পায়। 

## চিত্ৰ ভঁ‌ৰাল


Baphuon, Angkor Thom, Camboya, 2013-08-16, DD 13.jpg
File:Prasat Bayon 2014.JPG
Image:Phimeanakas (Angkor Thom) (6832283805).jpg
File:Angkor SiemReap Cambodia Suor-Prat-Towers-02.jpg
File:Preah Palilay 2010.JPG
File:Preah Pithu16.JPG
File:Preah Vihear Pram Pi Lvên-Pénombre.jpg
File:Terraza de los Elefantes, Angkor Thom, Camboya, 2013-08-16, DD 04.jpg
File:Angkor Thom Terrasse des Lepra-Königs 01.jpg
File:North Khleang.JPG
File:Prasat Chrung4.JPG
File:Mangalartha.jpg
File:2016 Angkor, Angkor Thom, Brama północna (01).jpg
File:Angkor Thom South Gate, Angkor - panoramio.jpg
File:Angkor Thom (I).jpg
File:2016 Angkor, Angkor Thom, Fosa przy bramie południowej (04).jpg
File:A7301963.jpg
File:A7301953.jpg
File:Angkor Thom east gate eastern approach.jpg
File:Royal Palace East Pond 3.jpg


## তথ্য সংগ্ৰহ

শ্ৰেণী:কম্বোডিয়াৰ পৰ্যটনস্থলী
শ্ৰেণী:কম্বোডিয়া
মিয়েক' কাৱাকামি

**মিয়েক' কাৱাকামি** (; জন্ম: ২৯ আগষ্ট, ১৯৭৬) অ’ছাকাৰ এগৰাকী জাপানীজ লেখক আৰু কবি। সাহিত্যৰ কেইবাটাও ধাৰাত তেওঁ সন্মানীয় জাপানী সাহিত্য বঁটা লাভ কৰিছে। তেওঁৰ উপন্যাস ‘চিচি টু ৰানে’ (*ব্ৰেষ্ট এণ্ড এগচ্‌*, জাপানীজ:乳と卵) ১৩৮ সংখ্যক ‘আকুটাগৱা প্ৰাইজ’, গল্প-সংকলন ‘আই নো য়ুমে টু কায়ে’ (*ড্ৰিমচ্‌ অৱ লাভ*, জাপানীজ:愛の夢とか) ২০১৩ চনৰ ‘তানিজাকি প্ৰাইজ’ আৰু সমসাময়িক কাব্য সাহিত্য ‘চেণ্টান দে, চাচুৱা চাচাৰেৰুৱা চ’ৰা ইৱা’ই (জাপানীজ:先端で さすわ さされるわ そらええわ) ২০০৮ চনৰ ‘নাকাহাৰা চুইয়া বঁটা’ লাভ কৰিছে। কাৱাকামিৰ কামসমূহ বিভিন্ন ভাষালৈ অনুবাদ হৈছে আৰু সমগ্ৰ বিশ্বতে ইয়াৰ বিতৰণ হৈছে। 
 
## প্ৰাৰম্ভিক জীৱন
১৯৭৬ চনৰ ২৯ আগষ্ট তাৰিখে জাপানৰ অ’ছাকা চহৰত মিয়েক’ কাৱাকামিৰ জন্ম হৈছিল।

## কৰ্মজীৱন
এটি দুখীয়া পৰিয়ালত জন্ম লাভ কৰা কাৱাকামিয়ে সাহিত্যিক ৰূপে জনপ্ৰিয়তা লাভ কৰাৰ আগতে সংগীত শিল্পী ৰূপে এক সুকীয়া পৰিচয় গঢ়ি তুলিছিল। এইখিনি সময়ত তেওঁৰ তিনিটা গানৰ এলবাম মুক্তি পাইছিল। তাৰ আগতে উপাৰ্জনৰ বাবে তেওঁ এখন কিতাপৰ দোকানত আৰু এগৰাকী হোষ্টেজ ৰূপে কাম কৰিছিল। গানৰ লিৰিক্স লিখিবলৈ লৈ তেওঁ কবিতাৰ জগতত প্ৰৱেশ কৰে আৰু পিছলৈ কবি ৰূপে পৰিচিতি লাভ কৰে। সম্পূৰ্ণ সময় লেখাত দিবৰ বাবে ২০০৬ চনত তেওঁ গানৰ কেৰিয়াৰ ত্যাগ কৰিছিল।

২০০৮ চনত ‘ব্ৰেষ্ট এণ্ড এগচ্’ উপন্যাসৰ বাবে ‘আকুটাগৱা বঁটা’ লাভ কৰাৰ আগতে কাৱাকামি এগৰাকী ব্ল’গাৰ ৰূপে পৰিচিত আছিল। জনপ্ৰিয়তাৰ শীৰ্ষত থাকোঁতে তেওঁৰ ব্লগটো দৈনিক দুই লাখ দৰ্শকে দৰ্শন কৰিছিল। ২০০৬ চনত কবি ৰূপে স্বীকৃতি লাভ কৰা মিয়েক’ৰ প্ৰথমখন উপন্যাস ‘মাই ইগ, মাই টীথ এণ্ড দ্য ৱৰ্ল্ড’ ২০০৭ চনত প্ৰকাশ পাইছিল। 

২০১০ চনত কাৱাকামিৰ প্ৰথমখন পূৰ্ণ দৈৰ্ঘ্যৰ উপন্যাস ‘*হেভেনে*’ ‘মুৰাচাকি চিকিবু বঁটা’ লাভ কৰে। ২০১২ চনত মাৰ্চ মাহত তেওঁৰ চুটি গল্প ‘*মাৰ্চ য়াৰ্ণ*’ৰ ইংৰাজী অনুবাদ প্ৰকাশ পায়; এইটো আছিল ২০১১ চনত ট’হ’কো অঞ্চলত হোৱা ভূমিকম্প আৰু চুনামিৰ বিষয়ক ৰছনা আৰু কাহিনী সংকলন। 

২০১৫ চনৰপৰা ২০১৭ চনলৈ কাৱাকামিয়ে হাৰুকি মুৰাকামিৰ কেইবাটাও সাক্ষাৎকাৰ গ্ৰহণ কৰিছিল, য’ত তেওঁ মুৰাকামিৰ উপন্যাসত উল্লেখিত নাৰী চৰিত্ৰসমূহ আৰু যৌনতা সম্পৰ্কে তেওঁক প্ৰশ্ন কৰিছিল। ‘হাৰুকি মুৰাকামি: আ লং লং ইণ্টাৰভিউ’ শীৰ্ষকেৰে এই সাক্ষাৎকাৰ কেইটিৰ সম্পাদিত ৰূপ ২০১৭ চনত প্ৰকাশ পাইছিল। এইখিনি সময়তে কাৱাকামিয়ে তেওঁৰ গল্প ‘মাৰিচ্‌ প্ৰুফ অৱ লাভ’ বাবে ইউ কেৰ ‘গ্ৰাণ্ট’ আলোচনীৰপৰা ২০১৬ চনৰ শ্ৰেষ্ঠ জাপানী যুৱ ঔপন্যাসিকৰ স্বীকৃতি লাভ কৰে।

## বঁটা আৰু সন্মান
* ২০০৭: প্ৰতিশ্ৰুতিসম্পন্ন যুৱ লেখকক প্ৰদান কৰা *Tsubouchi Shoyo Prie* ()
* ২০০৮: নাকাহাৰা চুইয়া বঁটা  (*চেণ্টান দে, চাচুৱা চাচাৰেৰুৱা চ’ৰা ইৱা*)
* ২০০৮: আকুটাগৱা প্ৰাইজ ()
* ২০১০ মুৰাচাকি চিকিবু প্ৰাইজ ()
* ২০১৩: তানিজাকি এৱাৰ্ড (*আই নো য়ুমে টু কায়ে*, )
* ২০১৬: ৱাটানাবে জুনিচিৰ’ প্ৰাইজ (*আক’গাৰে*, )
* ২০১৯: মনিচি পাব্লিকেচন কালচাৰেল এৱাৰ্ড ()

## তথ্যসূত্ৰ

শ্ৰেণী:কবি
শ্ৰেণী:জাপানৰ ব্যক্তি
শ্ৰেণী:সাহিত্যিক
শ্ৰেণী:ঔপন্যাসিক
শ্ৰেণী:গল্পকাৰ
শ্ৰেণী:জীৱিত ব্যক্তি
ড্ৰেগন নৃত্য

**ড্ৰেগন নৃত্য** () হৈছে চীনা সংস্কৃতিৰ এবিধ পৰম্পৰাগত নৃত্য। সিংহ নৃত্যৰ দৰেই ইয়াকো বেছিকৈ কোনো উৎসৱ উদযাপনৰ সময়ত দেখা যায়। বিশেষকৈ চীনা নৱবৰ্ষৰ সময়ত প্ৰায়ে ড্ৰেগন নৃত্য পৰিৱেশন কৰা হয়। চীনা ড্ৰেগন চীনৰ সংস্কৃতিৰ প্ৰতীক, আৰু ইহঁতে মানুহৰ জীৱনলৈ সুখ-সমৃদ্ধি কঢ়িয়াই আনে বুলি বিশ্বাস কৰা হয়।  ড্ৰেগনবোৰৰ মহাশক্তি, মৰ্যাদা, উৰ্বৰতা, প্ৰজ্ঞা আৰু পৱিত্ৰতা আদি গুণ আছে বুলি বিশ্বাস কৰা হয়। ড্ৰেগনৰ ৰূপ ভয়ংকৰ আৰু সাহসী যদিও ইয়াৰ উপকাৰী স্বভাৱো আছে। এই নৃত্য পৰিবেশনত পৰিলক্ষিত হোৱা গতিবিধিসমূহ হৈছে ড্ৰেগনৰ শক্তি আৰু মৰ্যাদাৰ প্ৰতীক। 

## তথ্যসূত্ৰ

শ্ৰেণী:চীনা নৃত্য
বৰোং নৃত্য

**বৰোং নৃত্য** () ইণ্ডোনেছিয়াৰ বালিত পৰিৱেশিত বালিন ভাষাৰ এক নৃত্য শৈলীৰ নৃত্য নাটিকা৷ এই নৃত্য-নাটিকাত পৌৰাণিক কালত জীৱ-জন্তুৰ অতি-প্ৰাকৃতিক শক্তিৰে মানুহক সুৰক্ষা দিব পৰা শক্তিৰ বিষয়ে বৰ্ণনা কৰা হয়৷ বৰোং পৱিত্ৰ আত্মাৰ ৰজা, সততাৰ নেতা, তেওঁ বালিৰ পৌৰাণিক পৰম্পৰাগত দানৱ ৰাণী ৰংদাৰ শত্ৰু। দানৱ ৰাণী ৰংদা সকলো আত্মাৰ ৰক্ষকৰ মাতৃ৷ বৰোং নৃত্যত সৎ আৰু অসতৰ মাজৰ চিৰন্তন যুদ্ধক প্ৰতিনিধিত্ব কৰি বৰোং আৰু ৰংদাৰ মাজত যুদ্ধ কৰা দেখুওৱা হয়৷

## বালিৰ বৰোং নৃত্য
বালিৰ জনপ্ৰিয় নৃত্যৰ বৰোং হৈছে এক ধৰণৰ পৌৰাণিক সিংহ। এই নৃত্যৰ উৎপত্তিস্থল বালিৰ গিয়ানিয়াৰ অঞ্চল, য’ত বালিৰ এই জনপ্ৰিয় নৃত্য চাবলৈ পৰ্যটকে উবুদ নামে ঠাইত ভিৰ কৰেহি। কেলং আৰেঙ (নৃত্য-নাটিকা)ৰ মাজত বৰোঙৰ আবিৰ্ভাৱ হয়, আৰু ৰংদাই প্ৰয়োগ কৰা যাদুকৰী নিয়ন্ত্ৰণৰ বিৰুদ্ধে সঁহাৰি দিয়ে আৰু ভাৰসাম্য ৰক্ষা কৰিবলৈ তাইক বধ কৰে। পৰম্পৰাগত বৰোং নৃত্য প্ৰদৰ্শনত ৰংদাৰ বিপক্ষে বৰোঙৰ সংঘৰ্ষ চিত্ৰিত কৰা হয়, যি বালিন সংস্কৃতিৰ এক জনপ্ৰিয় অংগ। ইয়াৰ পিছত পৌৰাণিক জীৱটোৱে কেলং আৰেঙৰ পথত নৃত্য কৰে। এজন পুৰোহিতে তেওঁৰ ওপৰত পৱিত্ৰ পানী ছটিয়াই দিয়ে। এই নৃত্যৰ আৰম্ভণিতে এটা শান্তিপূৰ্ণ পৰিৱেশত দুটা বান্দৰে বাৰোঙক জোকাই থকা দেখা যায়।
### কেৰিচ নৃত্য
বালিৰ বৰোং নৃত্যৰ কেৰিচ নৃত্য এটা অংশ। বৰোং নৃত্যত বৰোং আৰু ৰংদাৰ মাজত হোৱা যুদ্ধৰ নৃত্য প্ৰদৰ্শনত নৃত্যশিল্পীসকলে কৃচক এক অস্ত্ৰ হিচাপে ব্যৱহাৰ কৰে। যাদুকৰী ঐতিহ্য থকাৰ কাৰণে কেৰিচ নৃত্যক এক পৱিত্ৰ নৃত্য হিচাপে বিবেচনা কৰা হয়। 

দৃশ্যটো প্ৰদৰ্শনৰ সময়ত ৰংদা আৱিৰ্ভাৱ হয় আৰু এয়াৰ লংগাৰ যুঁজাৰুক প্ৰতিনিধিত্ব কৰা পুৰুষ নৃত্যশিল্পীসকলৰ ওপৰত ক’লা যাদু প্ৰয়োগ কৰে, আৰু তেওঁলোকক আত্মহত্যা কৰিবলৈ নিৰ্দেশ কৰে। আনহাতে, বৰোং আৰু পুৰোহিতে তেওঁলোকৰ ওপৰত সুৰক্ষামূলক যাদু ছটিয়ায় যাতে তেওঁলোক তীক্ষ্ণ অস্ত্ৰৰ পৰা ৰক্ষা পৰে। এটা সমাধিত যোদ্ধাসকলে নিজৰ কেৰিচেৰে নিজক আঘাত কৰে যদিও তেওঁলোক আঘাতপ্ৰাপ্ত নোহোৱাকৈ থাকে। 

কেৰিচ নৃত্যই সাম্ভাৱ্য দুৰ্ঘটনাৰ আশংকা বহন কৰে। ২০২১ চনৰ ফেব্ৰুৱাৰী মাহত বালিত ৰংদা নৃত্য প্ৰদৰ্শনৰ সময়ত ডেনপাছাৰ বালিৰ পেমেকুটান কাজাৰ বেঞ্জাৰ ব্লং গেডেত ১৬ বছৰীয়া পুৰুষ নৃত্যশিল্পী এজনৰ কেৰিচৰ আঘাতত মৃত্যু হৈছিল।
### ৰংদা বনাম বৰোং
বৰোং আৰু ৰংদাৰ মাজত হোৱা চূড়ান্ত যুঁজত বৰোঙৰ জয়ৰ সৈতে এটা সময়ত নৃত্যৰ অন্ত পৰে। ৰংদা পলাই যায়। দুষ্টৰ বিনাশ হয় আৰু স্বৰ্গীয় ব্যৱস্থা পুনৰুদ্ধাৰ হয়।

## তথ্য সূত্ৰ

শ্ৰেণী:এছিয়াৰ সংস্কৃতি
শ্ৰেণী:সংস্কৃতি
শ্ৰেণী:ইণ্ডোনেছিয়াৰ সংস্কৃতি
কোছাৰী নৃত্য

**কোছাৰী**() আৰ্মেনিয়াৰ উচ্চভূমিৰ এবিধ লোকনৃত্য৷ আজিকালি এই নৃত্য আৰ্মেনিয়ানসকলে পৰিৱেশন কৰে৷ আনহাতে, ইয়াৰ বিভিন্ন ৰূপ এছিৰিয়ান,আজাৰবাইজান, কুৰ্দ আৰু পণ্টিক গ্ৰীকসকলে পৰিৱেশন কৰে৷ই এবিধ বৃত্ত নৃত্য৷  আৰ্মেনিয়াৰ উচ্চভূমি অঞ্চলৰ প্ৰতিটো অংশৰে অনন্য নৃত্য আৰু সংগীত সম্বলিত নিজস্ব ’কোছাৰী’ আছিল৷
## ব্যুৎপত্তি
আৰ্মেনিয়ান ভাষাত কোছাৰীৰ আক্ষৰিক অৰ্থ হৈছে, “আঁঠুৰ পৰা অহা’’৷ আনহাতে, আজাৰবাইজান তুৰ্কী ভাষাত "kộḉ"ৰ অৰ্থ লৰচৰ কৰা যাক ক্ৰিয়া আৰু বিশেষ্য দুয়োটা অৰ্থতে ব্যৱহাৰ কৰা হয়৷ ইয়াৰ পিছৰ অৰ্থটো যাযাবৰী লোকৰ ভ্ৰমণৰ প্ৰসংগত অধিক ব্যৱহাৰ কৰা হয়৷ কোছাৰী শব্দটো যাযাবৰ আৰু যাযাবৰী দুয়োটা শব্দ বুজাবলৈ বিশেষ্য আৰু বিশেষণ হিচাপে ব্যৱহাৰ কৰা হয়৷ তেনেদৰে, কুৰ্দিছমতে কোছাৰ মানে যাযাবৰ আৰু তেনেকৈ কোছাৰী শব্দই যাযাবৰী বুজায়৷ ই তুৰ্কী ভাষাৰ পৰা অহা৷  আকৌ পণ্টিক গ্ৰীক ভাষাত কোছাৰী মানে গেৰোহা উথোৱা, নৃত্যত সকলোৱে একেলগে গেৰোহা উত্থাপন কৰে৷ এই নৃত্যত গেৰোহা মূৰ অংগ৷

## সংস্কৰণ
জন ব্লেকিঙে কোছাৰীৰ বিষয়ে এনেদৰে বৰ্ণনা কৰিছে,  
## আৰ্মেনিয়ান

আৰ্মেনিয়ানসকলে হাজাৰ বছৰতকৈয়ো আগৰে পৰা কোছাৰী নাচি আহিছে৷ এই নৃত্যত পুৰুষ আৰু মহিলা উভয়ে অংশগ্ৰহণ কৰে আৰু এই নৃত্য ভয়ংকৰ পৰিৱেশ তৈয়াৰ কৰাৰ উদ্দেশ্যেৰে কৰা হয়৷ কোছাৰীৰ অত্যাধুনিক সংযোজনত “ট্ৰেমেলো ষ্টেপ’’ সংযোজন কৰা হৈছে, য’ত গোটেই শৰীৰটো জোকাৰি যোৱা হয়৷ এই নৃত্য আৰ্মেনিয়াৰ পূব প্ৰান্তত আৰ্মেনিয়াৰ গণহত্যাৰ পিছত বিয়পি পৰিছে৷ ২০১৭ চনত ৰাষ্ট্ৰসংঘৰ অধীনৰ ইউনেস্ক’ই জৰুৰী সুৰক্ষাৰ প্ৰয়োজন থকা “অক্ষত সাংস্কৃতিক ঐতিহ্য’’ৰ তালিকাত কোছাৰী নৃত্যক অন্তৰ্ভূক্ত কৰে
## আজাৰবাইজানী

আজাৰবাইজানত বিশেষকৈ নাখচিভান স্বায়ত্তশাসিত গণৰাজ্যত আৰু ইয়াৰ আশে-পাশে থকা অঞ্চলত “ইয়ালি’’ নামে জনাজাত অন্যতম এই নৃত্য৷ লেহেমীয়া গতি আৰু দ্ৰুত গতিৰে গঠিত কোছাৰী নৃত্যৰ তিনিটা ভিন্ন ৰূপ প্ৰচলিত৷ ইজনৰ পিছত সিজন বা এজন পুৰুষৰ পিছত এজনী মহিলাই অৱস্থান লোৱাৰ পিছত নৃত্যশিল্পীসকলৰ মাজৰ এজনে দলনেতা হয় আৰু তেওঁৰ মূৰত এদাল লাঠি ধৰে৷ লাঠিদাল নৃত্যশিল্পীসকলক শাস্তি দিবলৈ নহয়, ইয়াৰ নৃত্যত এটা গুৰুত্বপূৰ্ণ কাম আছে৷ আজিকালি, এই নৃত্য নাখচিভান অঞ্চলৰ বিভিন্ন অংশত বিবাহ অনুষ্ঠানত ইয়াক পৰিৱেশন পৰা হয়৷ টেনজেৰৰ সৈতে কোছাৰী নৃত্যক ২০১৮ চনৰ নৱেম্বৰ মাহত ইউনেস্ক’ৰ জৰুৰী সুৰক্ষাৰ প্ৰয়োজন থকা “লুপ্তপ্ৰায় সাংস্কৃতিত ঐতিহ্য’’ৰ তালিকাত ইয়াক ইয়ালি নৃত্যৰ সংস্কৰণ হিচাপে অন্তৰ্ভূক্ত কৰা হৈছে৷
## পণ্টিক গ্ৰীক কোছাৰী
পণ্টিক গ্ৰীক আৰু আৰ্মেনিয়ানসকলৰ কোছাৰীৰ দৰে আন বহুতো জোৰদাৰ যুদ্ধংদেহী শৈলীৰ নৃত্য আছে৷ বেছিভাগ পণ্টিক নৃত্যৰ দৰে কোছাৰীও সমছন্দত প্ৰধানতঃ বন্ধ বৃত্ত বা বৃত্তাকাৰ ৰূপত নচা হয়৷ 

## তথ্য সূত্ৰ

শ্ৰেণী:এছিয়াৰ সংস্কৃতি
শ্ৰেণী:আৰ্মেনিয়াৰ নৃত্য
ইকিগাই

**ইকিগাই** (生き甲斐, ) হ’ল এটি জাপানী ধাৰণা, যি এজন ব্যক্তিক জীয়াই থকাৰ উদ্দেশ্য প্ৰদান কৰে। এজন ব্যক্তি সজীৱ হৈ থাকি সুখী, সুস্থ আৰু দীৰ্ঘায়ু জীৱন কটোৱাৰ ই এক জাপানী কলা।

## অৰ্থ আৰু ব্যুৎপত্তি
অক্সফৰ্ড ইংৰাজী অভিধানে ইকিগাইক *এক অনুপ্ৰেৰণামূলক শক্তি* হিচাপে সংজ্ঞায়িত কৰে; যি এজন ব্যক্তিক জীয়াই থকাৰ উদ্দেশ্য প্ৰদান কৰে। সাধাৰণতে ই এনে এক অৱস্থা বা ব্যক্তি বিশেষক বুজায়, যি জীৱনলৈ আনন্দ বা পৰিপূৰ্ণতা কঢ়িয়াই আনে।
 
ই দুটা জাপানী শব্দ; ‘*ইকি*’ (生き) আৰু ‘*কাই*’ (甲斐)ৰ সংযুক্ত ৰূপ। *ইকি* শব্দৰ অৰ্থ হৈছে; জীৱন বা জীৱিত আৰু *কাই* মানে হৈছে- এটা প্ৰভাৱ; এটা ফলাফল; এটা ফল; এক মূল্য; এক ব্যৱহাৰ অথবা এক লাভালাভ; যাক ‘**গাই**’ বুলি উচ্চাৰণ কৰা হয় অথবা ইয়াৰ অৰ্থ হ’ব পাৰে; জীয়াই থকাৰ উদ্দেশ্যত উপনীত হোৱা, জীৱনৰ অৰ্থ বা এনেকুৱা কিবা এটা যি জীৱনক অৰ্থপূৰ্ণ কৰি তোলে।

## অৱলোকন
ইকিগাইয়ে জীৱনত এটা উদ্দেশ্যৰ ভাবনা থকা আৰু ইয়াক সফল কৰিবলৈ অনুপ্ৰাণিত হোৱাক বুজায়। মিচিকো কুমানোৰ এক অধ্যয়ন অনুসৰি, নিজৰ ভালপোৱা বা ভাললগা কামটো কৰি এজন ব্যক্তিৰ মনত যি প্ৰাপ্তি আৰু পৰিপূৰ্ণতা অনুভৱ হয়, জাপানী ভাষাত এই অনুভৱকে ইকিগাই বুলি বৰ্ণনা কৰা হৈছে। ইকিগাইৰ অনুভূতি সৃষ্টি কৰা কাৰ্যকলাপবোৰ কোনো ব্যক্তিৰ ওপৰত জোৰকৈ আৰোপ কৰা নহয়; সেইবোৰ স্বতঃস্ফূৰ্ত ভাৱে আৰু স্বেচ্ছাই এগৰাকী মানুহৰ মনলৈ আহে বুলি ধাৰণা কৰা হয়, সেয়ে ই সম্পূৰ্ণ ব্যক্তিগত আৰু এজন ব্যক্তিৰ অন্তৰ আত্মাৰ ওপৰত ই নিৰ্ভৰ কৰে।

নেচনেল জিঅ’গ্ৰাফীৰ সাংবাদিক ডেন বাটনাৰৰ মতে, অকিনাৱা নিবাসী লোকসকল দীৰ্ঘকাল জীয়াই থকাৰ কাৰণসমূহৰ ভিতৰত এটা কাৰণ হৈছে ইকিগাই। বাটনাৰে কৈছে যে; অকিনাৱানচ্‌সকলৰ অৱসৰ লোৱাৰ ইচ্ছা খুব কমেইহে থাকে। সুস্থ আৰু সৱল হৈ থকালৈকে তেওঁলোকে তেওঁলোকৰ ভালপোৱা কামটো কৰি থাকি ভাল পায়। ঘনিষ্ঠভাবে বান্ধ খাই থকা বন্ধুৰ গোট *মৱাই*ও হ’ল অকিনাৱানচ্‌সকল দীৰ্ঘদিন জীয়াই থকাৰ আন এক ৰহস্য।

যদিও জাপানী সংস্কৃতিত ইকিগাই ধাৰণাটি দীৰ্ঘকাল ধৰি বিদ্যমান; জাপানী মনোৰোগ বিশেষজ্ঞ আৰু শিক্ষাবিদ মিয়েক’ কামিয়াইহে তেওঁৰ *জীৱনৰ অৰ্থ* (অন দ্য মিনিং অৱ লাইফ, 生きがいについて) কিতাপখনৰ জৰিয়তে এই ধাৰণাক জনপ্ৰিয় কৰে। কিতাপখন এতিয়াও ইংৰাজীলৈ অনুবাদ হোৱা নাই।

## তথ্যসূত্ৰ

শ্ৰেণী:জাপান
শ্ৰেণী:জাপানৰ সংস্কৃতি
অকিনাৱা প্ৰশাসনিক অঞ্চল

**অকিনাৱা প্ৰশাসনিক অঞ্চল** (沖縄県, জাপানী: অকিনাৱা-কেন) হৈছে জাপানৰ এটি প্ৰশাসনিক অঞ্চল। এই প্ৰিফেকচাৰটো হৈছে জাপানৰ দক্ষিণতম আৰু পশ্চিমতম প্ৰিফেকচাৰ আৰু ২০২০ চনৰ ২ ফেব্ৰুৱাৰীলৈকে ইয়াৰ জনসংখ্যা হৈছে ১,৪৫৭,১৬২। এই অঞ্চলটো ২,২৮১ কিলোমিটাৰ স্কোৱেৰ ভৌগোলিক এলেকা জুৰি বিয়পি আছে। 

নাহা হৈছে অকিনাৱাৰ ৰাজধানী আৰু সৰ্ববৃহৎ চহৰ। ইয়াত অৱস্থিত অন্যান্য ডাঙৰ চহৰবোৰ হ’ল - অকিনাৱা, উৰুমা, উৰাচু ইত্যাদি। অকিনাৱা প্ৰশাসনিক অঞ্চলটোৱে অকিনাৱা, ডাইট’ আৰু চাকিচিমা গোটকে ধৰি ৰিয়ুকিউ দ্বীপপুঞ্জৰ দুই তৃতীয়াংশ সামৰি লৈছে, যিটো ১০০০ কিলোমিটাৰ দক্ষিণ পশ্চিমলৈ কাগোছিমা প্ৰিফেকচাৰৰ চাতচুনান দ্বীপপুঞ্জৰ পৰা টাইৱানলৈ বিয়পি আছে। এই অঞ্চলটোৰ বৃহত্তৰ সংখ্যক লোকে ইয়াৰ আটাইতকৈ ডাঙৰ দ্বীপ অকিনাৱাত বাস কৰে। ৰিয়ুকুৱানসকল হৈছে অকিৱানাৰ থলুৱা লোক, তেওঁলোক কাগোছিমা প্ৰশাসনিক অঞ্চলৰ আমামি দ্বীপপুঞ্জত বাস কৰে। 

১৪২৯ৰ পৰা অকিনাৱা ৰিয়ুকিউ সাম্ৰাজ্যৰ আধীন আছিল। ১৬০৯ত ৰিয়ুকিউ আক্ৰমণৰ পিছত অনানুষ্ঠানিক ভাবে ই জাপানৰ সৈতে সংযুক্ত হৈছিল। ইয়াৰ সাত বছৰৰ পিছত ১৮৭৯ত জাপানে আনুষ্ঠানিক ভাবে অকিনাৱাক হানসকলৰ শেষ ডমেইন, ৰিয়ুকিউ ডমেইন ৰূপে প্ৰতিষ্ঠা কৰে। দ্বিতীয় বিশ্ব যুদ্ধৰ পিছত, মিত্ৰশক্তিৰ জাপান দখলৰ সময়ত অকিনাৱা আমেৰিকা যুক্তৰাষ্ট্ৰই দখল কৰিছিল আৰু ১৯৪৫ চনৰপৰা ১৯৫০ চনলৈ ৰিয়ুকিউ দ্বীপৰ ইউ এছ মিলিটেৰি চৰকাৰে ইয়াত শাসন চলাইছিল। ১৯৭২ চনত জাপানক এই অঞ্চলটো ঘূৰাই দিয়াৰ আগলৈকে ১৯৫০ চনৰপৰা ই আমেৰিকা যুক্তৰাষ্ট্ৰৰ অসামৰিক প্ৰশাসনৰ দ্বাৰা শাসিত হৈ আছিল। অকিনাৱা জাপানৰ মুঠ ভূমিৰ মাত্ৰ ০.৬ শতাংশ, কিন্তু ‘আমেৰিকা যুক্তৰাষ্ট্ৰ বাহিনী জাপান’ৰ (ইউনাইটেড ষ্টেটচ্‌ ফৰ্চেচ জাপান) প্ৰায় ছাব্বিশ হাজাৰ (৭৫%) কৰ্মচাৰীক প্ৰিফেকচাৰত নিয়োগ কৰা হৈছে; অকিনাৱাত আমেৰিকা যুক্তৰাষ্ট্ৰৰ সামৰিক উপস্থিতি অব্যাহত থকা কথাটো বিতৰ্কিত। 

অকিনাৱা প্ৰশাসনিক অঞ্চলৰ মুঠ ভূমি ক্ষেত্ৰৰ প্ৰায় ৩৬% প্ৰাকৃতিক উদ্যান হিচাপে মনোনীত কৰা হৈছে, যেনে ইৰিঅ’ম’টে-ইশিগাকি, কেৰামা চ’ট’, আৰু য়াম্বাৰু ৰাষ্ট্ৰীয় উদ্যান; অকিনাৱা কাইগান আৰু অকিনাৱা চেনচেকি কুৱাচি-নেচনেল পাৰ্ক; আৰু ইৰাবু, কুমেজিমা, টাৰামা, আৰু টোনাকি প্ৰিফেকচুৰেল নেচাৰেল পাৰ্ক।

দ্বীপটো মুখ্যতঃ প্ৰবালৰ দ্বাৰা গঠিত, আৰু সেই প্ৰবালৰ মাজেৰে পৰিশোধন হোৱা বৰষুণৰ পানীয়ে দ্বীপটোত বহুতো গুহাৰ সৃষ্টি কৰিছে, এই গুহাবোৰৰ অকিনাৱাৰ যুদ্ধৰ সময়ত এক গুৰুত্বপূৰ্ণ ভূমিকা আছিল। গয়োকুচেণ্ডো অকিনাৱাৰ মুখ্য দ্বীপৰ দক্ষিণ অংশত থকা এটা বিস্তৃত চূণশিলৰ গুহা। 

বছৰটোৰ বেছিভাগ সময়তে দ্বীপটোৰ তাপমাত্ৰা ২০ °চেলচিয়াছৰ ওপৰত থাকে। 

## তথ্যসূত্ৰ

শ্ৰেণী:জাপান
শ্ৰেণী:এছিয়া
ইজৰাইলৰ সংস্কৃতি

১৯৪৮ চনত আধুনিক ইজৰাইলে স্বাধীনতা লাভ কৰাৰ বহু আগতেই **ইজৰাইলৰ সংস্কৃতি**ৰ মূল আধাৰ বিকশিত হৈছিল৷  ইয়াৰ আৰম্ভণি প্ৰায় ১০০০ খ্ৰীষ্টপূৰ্বৰ প্ৰাচীন ইজৰাইলত ঘটিছে বুলি ক'ব পাৰি৷  ইজৰাইলৰ ইহুদী সংস্কৃতি, প্ৰব্ৰজনকাৰী ইহুদী ইতিহাস, ১৯ শতিকাৰ শেষৰ ফালে গঢ় লৈ উঠা জায়নিষ্ট আন্দোলনৰ মতাদৰ্শৰ লগতে ইজৰাইলত বাস কৰা আৰব-ইজৰাইলী জনসমষ্টি আৰু সংখ্যালঘু জনগোষ্ঠীৰ ইতিহাস আৰু পৰম্পৰাৰ প্ৰতিফলন ঘটিছে, যিসমূহ জনগোষ্ঠীৰ ভিতৰত ড্ৰুজ, চাৰ্কাচিয়ান, আৰ্মেনিয়ান আদি অন্তৰ্ভুক্ত।

ইজৰাইল ইহুদী সংস্কৃতিৰ জন্মস্থান, আৰু ই দৰ্শন, সাহিত্য, কবিতা, শিল্প, পৌৰাণিক কাহিনী, লোককথা, ৰহস্যবাদ আৰু উৎসৱকে ধৰি বহুতো ইহুদী সাংস্কৃতিক বৈশিষ্ট্যৰ ভেটি সামৰি লৈছে; তাৰ লগতে সম্পৃক্ত হৈ আছে ইহুদী ধৰ্ম, যি খ্ৰীষ্টান আৰু ইছলাম ধৰ্মৰ সৃষ্টিৰ ক্ষেত্ৰতো ভূমিকা পালন কৰিছিল।

টেল আভিভ আৰু জেৰুজালেমক ইজৰাইলৰ মূল সাংস্কৃতিক কেন্দ্ৰ হিচাপে গণ্য কৰা হয়। নিউয়ৰ্ক টাইমছে টেল আভিভক "ভূমধ্যসাগৰীয় শীতলৰ ৰাজধানী" (capital of Mediterranean cool) বুলি অভিহিত কৰিছে৷ ল'নলি প্লেনেটে ইয়াক নৈশজীৱনৰ বাবে উপযুক্ত শীৰ্ষ দহখন চহৰৰ ভিতৰত স্থান দিছে আৰু নেচনেল জিঅ'গ্ৰাফিকে ইয়াক সাগৰৰ তীৰত থকা অন্যতম দহখন চহৰৰ এখন বুলি অভিহিত কৰিছে।

দুশতকৈও অধিক সংগ্ৰহালয় থকা ইজৰাইল হৈছে জনমূৰি সৰ্বাধিক সংগ্ৰহালয় থকা ৰাষ্ট্ৰ, য'লৈ বছৰি লাখ লাখ দৰ্শনাৰ্থী আহে।টেল আভিভ, জেৰুজালেম, হাইফা আৰু হাৰ্জলিয়াৰ লগতে বহু চহৰ আৰু কিবুটজিমত ডাঙৰ-ডাঙৰ শিল্প সংগ্ৰহালয় আছে। ইজৰাইল ফিলহাৰমনিক অৰ্কেষ্ট্ৰাই সমগ্ৰ দেশ আৰু বিদেশৰ স্থানত সংগীত পৰিৱেশন লৰে আৰু প্ৰায় প্ৰতিখন চহৰতে নিজা অৰ্কেষ্ট্ৰা থাকে৷ বহু সংগীতজ্ঞ পূৰ্বৰ ছোভিয়েট ইউনিয়নৰ পৰা আহিছে। ইজৰাইলত লোকনৃত্য জনপ্ৰিয় আৰু ইজৰাইলৰ আধুনিক নৃত্য কোম্পানী, ইয়াৰ ভিতৰত বাট্চেভা নৃত্য কোম্পানী, নৃত্য জগতত অতি প্ৰশংসিত। ইজৰাইলৰ ৰাষ্ট্ৰীয় থিয়েটাৰ বুলি গণ্য কৰা হাবিমা থিয়েটাৰ ১৯১৭ চনত প্ৰতিষ্ঠা কৰা হৈছিল। ইজৰাইলৰ চলচ্চিত্ৰ নিৰ্মাতা আৰু অভিনেতাসকলে শেহতীয়া বছৰবোৰত আন্তঃৰাষ্ট্ৰীয় চলচ্চিত্ৰ মহোৎসৱত বঁটা লাভ কৰিছে। ১৯৮০ চনৰ পৰা ইজৰাইলী সাহিত্যৰ ব্যাপক অনুবাদ হৈছে আৰু কেইবাজনো ইজৰাইলী লেখকে আন্তঃৰাষ্ট্ৰীয় স্বীকৃতি লাভ কৰিছে।

পাঁচখন মহাদেশ আৰু এশখনতকৈও অধিক দেশৰ পৰা অহা অনুপ্ৰৱেশকাৰীৰ বৈচিত্ৰ্যপূৰ্ণ জনসমষ্টি আৰু মিজ্ৰাহিম, আৰব, ৰাছিয়ান ইহুদী, ইথিঅ'পিয়ান ইহুদী, ধৰ্মনিৰপেক্ষ ইহুদী আৰু অতি-ৰক্ষণশীলৰ(Ultra-orthodox) দৰে উল্লেখযোগ্য উপসংস্কৃতিৰ সৈতে, প্ৰত্যেকৰে নিজস্ব সাংস্কৃতিক পৰিধিৰে সমৃদ্ধ ইজৰাইলী সংস্কৃতি অত্যন্ত বৈচিত্ৰ্যময়। 

ইজৰাইল ৰাষ্ট্ৰৰ চৰকাৰী ভাষা হিব্ৰু ভাষা যদিও দেশখনত ৮৩ টাতকৈও অধিক ভাষা কোৱা হয়।

২০১২ চনত প্ৰকাশিত *অৰ্গেনাইজেচন ফৰ ইকনমিক ক’অপাৰেশ্যন এণ্ড ডেভেলপমেণ্টৰ এডুকেচন এট এ গ্লান্স* প্ৰতিবেদন অনুসৰি ২০১২ চনত ইজৰাইলক বিশ্বৰ দ্বিতীয় সৰ্বাধিক শিক্ষিত দেশ হিচাপে নিৰ্বাচিত কৰা হৈছিল। প্ৰতিবেদনত দেখা গৈছে যে শিক্ষাত বিনিয়োগ কৰা ৭৮% ধন আহে ৰাজহুৱা ধনৰ পৰা৷ আনহাতে দেশত ৪৫% নাগৰিকৰে একোটা বিশ্ববিদ্যালয় বা কলেজৰ ডিপ্লমা আছে।

## তথ্যসূত্ৰ

শ্ৰেণী:এছিয়াৰ দেশ
চায়াকা মুৰাটা

**চায়াকা মুৰাটা** (村田沙耶香 , ; জন্ম:১৪ আগষ্ট, ১৯৭৯) বা **মুৰাটা চায়াকা** এগৰাকী জাপানী সাহিত্যিক। তেওঁ সাহিত্যৰ বাবে নতুন লেখকক প্ৰদান কৰা *গুঞ্জ বঁটা*, *নমা সাহিত্য বঁটা*, *মিছিমা অ’কিঅ’ প্ৰাইজ* আৰু *আকুটাগৱা প্ৰাইজ* লাভ কৰিছে।

## জীৱনপঞ্জী
১৯৭৯ চনত জাপানৰ চিবা প্ৰিফেকচাৰৰ ইনজাইত মুৰাটাৰ জন্ম হৈছিল। সৰুতে প্ৰায়ে তেওঁ তেওঁৰ ককায়েক আৰু মাকৰ পৰা ধাৰলৈ লৈ বিজ্ঞানৰ কল্পকাহিনী আৰু ৰহস্য উপন্যাস পঢ়িছিল, আৰু প্ৰাথমিক বিদ্যালয়ৰ চতুৰ্থ শ্ৰেণীত নিজ হাতে এখন উপন্যাস লিখিবলৈ চেষ্টা কৰিছিল। জীয়েকক উৎসাহিত কৰিবলৈ মাকে লিখিবলৈ বুলি তেওঁক এটা ৱৰ্ড প্ৰচেছৰ কিনি দিছিল।  মুৰাটাই ইনজাইত মাধ্যমিক বিদ্যালয়ৰ শিক্ষা সম্পূৰ্ণ কৰাৰ পিছত, তেওঁৰ পৰিয়ালটো ট’কিঅ’লৈ যায়, য’ত তেওঁ কাচিৱা হাইস্কুলৰপৰা স্নাতক ডিগ্ৰী লাভ কৰে। তেওঁ তামাগৱা বিশ্ববিদ্যালয়ত পঢ়িছিল। 
 
তেওঁৰ প্ৰথমখন উপন্যাস ‘*জ্যুন্যু*’ (ব্ৰেষ্টফিডিং)এ নতুন লেখকক প্ৰদান কৰা গুঞ্জ প্ৰাইজ লাভ কৰিছিল। ২০১৩ চনত ‘*Shiro-iro no machi no, sono hone no taion no*’ (অফ বনচ্‌, অফ বডি হিট, অফ হোৱাইটনিং চিটি)ৰ বাবে তেওঁ মিছিমা অ’কিঅ’  বঁটা আৰু ২০১৪ চনত ‘চেঞ্চ অৱ জেণ্ডাৰ এৱাৰ্ড’ নামে এটি বিশেষ বঁটা লাভ কৰে। ২০১৬ চনত তেওঁৰ দশম উপন্যাস ‘*কমবিনি নিনজেন*’-এ সন্মানীয় আকুটাগৱা বঁটা লাভ কৰে  আৰু সেই বৰ্ষতে ‘ভগ’ আলোচনীৰ জাপান সংস্কৰণত বছৰটোৰ মহিলা ৰূপে তেওঁৰ নাম উল্লেখ হয়। জাপানত ‘*কমবিনি নিনজেন*’ৰ ১.৫ মিলিয়ন কপি বিক্ৰী হয় আৰু ২০১৮ চনত ‘*কন্ভিনিয়েঞ্চ ষ্ট’ৰ ৱ’মেন*’ শীৰ্ষকেৰে কিতাপখন ইংৰাজীলৈ অনুবাদ হয়। ইংৰাজী ভাষালৈ অনুবাদ হোৱা এইখনেই তেওঁৰ প্ৰথম কিতাপ। পিছত ৩০টাতকৈও অধিক ভাষাত উপন্যাসখনৰ অনুবাদ প্ৰকাশ পায়।

২০১৭ চনলৈকে মুৰাটাই ট’কিঅ’ৰ ‘*কন্ভিনিয়েঞ্চ ষ্ট’ৰ*’ত কেৰাণী হিচাপে পাৰ্ট-টাইম কাম কৰিছিল।

## লেখনশৈলী
মুৰাকাৰ লেখনীত সমাজত সততে দেখা পোৱা পুৰুষ আৰু মহিলাৰ মাজৰ অসামঞ্জস্যসমূহৰ উল্লেখ হৈছে; বিশেষকৈ সাহিত্যৰ মাজেৰে তেওঁ লৈংগিক বিভেদ, অভিভাৱকত্ব আৰু যৌনতা সন্দৰ্ভত মুকলিকৈ আলোচনা কৰিছে।  তেওঁৰ লেখনীৰ বহুতো বিষয় বস্তু আৰু চৰিত্ৰ তেওঁ ‘*কন্‌ভিনিয়েঞ্চ ষ্ট’ৰ*’ত কাম কৰি থকাৰ সময়ত হোৱা অভিজ্ঞতা আৰু দৈনন্দিন পৰ্যৱেক্ষণৰ আলমত গঢ় লৈ উঠিছে।  যৌনতা, বৈবাহিক জীৱনৰ ভিতৰৰ সন্মুখীন হোৱা যৌনতাহীনতা, স্বেচ্ছামূলক বা অনিচ্ছাকৃত বহ্মচৰ্যৰ সামাজিক গ্ৰাহণযোগ্যতাক থীম ৰূপে লৈ তেওঁ তেওঁৰ কেইবাখনো উপন্যাস আৰু তেওঁৰ গল্প ‘*আ ক্লিন মেৰেজ*’ ৰচনা কৰিছে। ‘*চিলভাৰ চং*’ আৰু ‘*অফ বনচ্‌, অফ বডি হিট, অফ হোৱাইটনিং চিটি*’ত তেওঁ খোলাকৈ কৈশোৰ যৌনতা বিষয়ত আলোকপাত কৰিছে।

## স্বীকৃতি

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:সাহিত্যিক
শ্ৰেণী:জাপানৰ ব্যক্তি
কিকুক' চুমুৰা

**কিকুক' চুমুৰা**  (津村 記久子, ) অ’ছাকাৰ এগৰাকী জাপানী লেখক। তেওঁ তেওঁৰ সাহিত্য কৰ্মৰ বাবে আকুটাগৱা প্ৰাইজ, দ্য নমা লিটাৰেৰী নিউ ফেচ প্ৰাইজ, দ্য ডাযাই অ’ছামু প্ৰাইজ, দ্য কাৱাবটা য়েচুনেৰি প্ৰাইজ আৰু অ’ডা চাকুন’চুকে প্ৰাইজকে ধৰি বহুসংখ্যক জাপানী সাহিত্য বঁটা লাভ কৰিছে।

## প্ৰাথমিক জীৱন আৰু শিক্ষা
১৯৭৮ চনত জাপানৰ অ’ছাকাত চুমুৰাই জন্মগ্ৰহণ কৰিছিল। স্কুললৈ অহা-যোৱা কৰাৰ সময়ত তেওঁ কল্পবিজ্ঞান উপন্যাস পঢ়ে, বিশেষকৈ উইলিয়াম গিবছন, ফিলিপ কে ডিক আৰু কাৰ্ট ভনেগুটৰ উপন্যাসৰ তেওঁ নিয়মীয়া পঢ়ুৱৈ আছিল। বিশ্ববিদ্যালয়ৰ তৃতীয় বৰ্ষৰ ছাত্ৰী হৈ থকাৰ সময়তে তেওঁ নিজাকৈ এখন উপন্যাস লিখিবলৈ আৰম্ভ কৰে।  এই উপন্যাসখনৰ নাম আছিল মেনইটাৰ। মেনইটাৰে ২১ সংখ্যক দাজাই অ’ছামু বঁটা লাভ কৰে আৰু পিছলৈ *কিমি ৱা ইয়েন নি চইছুৰা য়ৰি ৱাকাই* নামেৰে ইয়াক কিতাপ আকাৰে প্ৰকাশ কৰা হয়।

## কৰ্মজীৱন
কলেজৰ বাহিৰত প্ৰথম চাকৰিটোত চুমুৰাই কৰ্মক্ষেত্ৰত হাৰাশাস্তিৰ সন্মুখীন হৈছিল আৰু দহ মাহৰ পিছত চাকৰি এৰিছিল আৰু পুনৰ প্ৰশিক্ষণ লৈ আন এটা পদ বিচাৰিছিল, যিটো অভিজ্ঞতাই তেওঁক যুৱ শ্ৰমিকৰ বিষয়ে গল্প লিখিবলৈ অনুপ্ৰাণিত কৰিছিল। ২০০৮ চনত চুমুৰাই তেওঁৰ গ্ৰন্থ ‘*Myūjikku buresu yū!!*’ (মিউজিক ব্লেছ ইউ!!)ৰ বাবে নমা সাহিত্য বঁটা লাভ কৰে আৰু ২০০৯ চনত তেওঁৰ উপন্যাস ‘*Potosu raimu no fune*’ (দ্য লাইম পথ’চ ব’ট)ৰ বাবে ১৪০ সংখ্যক আকুটাগৱা বঁটা লাভ কৰে। এজনী ছোৱালীয়ে তাইৰ অবৈতনিক কামটোত সন্মুখীন হোৱা অস্বস্তিকৰ অভিজ্ঞতাৰ কথা উপন্যাসখনত বৰ্ণিত হৈছে। জাপানী সাহিত্যৰ পণ্ডিত কেণ্ডেল হাইট্জমেনে *দ্য লাইম পথ’চ ব’ট*ক এক *বিজয়* বুলি বৰ্ণনা কৰিছে যিয়ে *প্ৰতিযোগিতামূলক আগ্ৰহ আৰু ইচ্ছাৰে চৰিত্ৰৰ সৰু দল এটাক অতি সূক্ষ্মতাৰে দূৰ্দান্ত ৰূপত চিত্ৰিত কৰিছে।* ২০১১ চনত প্ৰকাশিত চুমুৰাৰ গ্ৰন্থ ‘*Wākazu daijesuto*’ (ৱৰ্কাৰ্চ্‌ ডাইজেষ্ট)য়ে ২৮ সংখ্যক অ’ডা চাকুন’চুকে বঁটা লাভ কৰে  আৰু ২০১৩ চনত তেওঁৰ চুটিগল্প ‘*Kyūsuitō to kame*’ (দ্য ৱাটাৰ টাৱাৰ এণ্ড দ্য টাৰ্টল)-এ ৩৯ সংখ্যক কাৱাবাটা য়েচুনেৰি বঁটা পায়। জাপানৰ শিক্ষা, সংস্কৃতি, ক্ৰীড়া, বিজ্ঞান আৰু প্ৰযুক্তি মন্ত্ৰালয়ে ২০১৬ চনত চুমুৰাৰ কামক নিউ আৰ্টিষ্ট বঁটাৰে স্বীকৃতি দিয়ে।

চুমুৰাৰ লেখাত প্ৰায়ে কানছাই-বেন ব্যৱহাৰ কৰা হয়, যিটো অ’ছাকা আৰু ইয়াৰ আশে-পাশে থকা চহৰসমূহত কথিত এক সুকীয়া জাপানী উপভাষা।

## স্বীকৃতি
# ‘মেনইটাৰ’ৰ বাবে, ২০০৫ চনৰ ২১ সংখ্যক দাজাই অ’ছামু বঁটা।
# ‘মিউজিক ব্লেছ ইউ!!’ৰ বাবে, ২০০৮ চনৰ ৩০ সংখ্যক নমা লিটাৰেৰী প্ৰাইজ
# ২০০৮ চনৰ ২৬ সংখ্যক ছাকুয়া কনোহানা বঁটা।
# ‘দ্য লাইম পথ’চ ব’ট’ৰ বাবে, ২০০৯ চনৰ ১৪০ সংখ্যক আকুটাগাৱা বঁটা।
# ‘ৱৰ্কাৰ্চ্‌ ডাইজেষ্ট’ৰ বাবে, ২০১১ চনৰ ২৮ সংখ্যক অ’ডা চাকুন’চুকে বঁটা।
# ‘দ্য ৱাটাৰ টাৱাৰ এণ্ড দ্য টাৰ্টল’ৰ বাবে, ২০১৩ চনৰ ৩৯ সংখ্যক কাৱাবাটা য়েচুনেৰি বঁটা ।
# ‘ডেয়াৰচ্‌ ন’ চাচ থিং এজ এন ইজি জব’ ৰ বাবে, ২০১৬ চনৰ নতুন শিল্পীৰ মেক্সট বঁটা।
# ‘আ ৱেনডাৰিং ঘ’ষ্ট ইন ব্ৰাজিল’ৰ বাবে, ২০১৭ চনৰ ২৭ সংখ্যক মুৰাছাকি ছিকিবু সাহিত্য বঁটা।

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:সাহিত্যিক
শ্ৰেণী:জাপানৰ ব্যক্তি
ইজৰাইলৰ স্বাস্থ্য

thumb|ইজৰাইলত জীৱন প্ৰত্যাশাৰ বৃদ্ধি
ইজৰাইলত শিশুৰ মৃত্যুৰ হাৰ কম।  ইজৰাইলৰ জীৱন প্ৰত্যাশা ৮২.১ বছৰ। দীৰ্ঘদিনীয়া ৰোগৰ ভাল ব্যৱস্থাপনা আৰু উৎকৃষ্ট প্ৰাথমিক চিকিৎসা ইজৰাইলত আছে। স্বাস্থ্যসেৱাৰ বাবে ব্যয় মুঠ ঘৰুৱা উৎপাদনৰ ৭.২%, যিটো অ’ইচিডিত (Organisation for Economic Co-operation and Development, অৰ্থনৈতিক সহযোগিতা আৰু উন্নয়নৰ বাবে সংস্থা) গড়ে ৯.২%।

২০০৩ চনত ইজৰাইলত ছালৰ কৰ্কট ৰোগৰ হাৰ বিশ্বৰ ভিতৰতে দ্বিতীয় সৰ্বাধিক আছিল।কিন্তু তেতিয়াৰ পৰাই জনস্বাস্থ্য অভিযানে দিনৰ আটাইতকৈ গৰম সময় এৰাই চলিবলৈ পৰামৰ্শ দিছিল, ৰ'দত গা ধোৱাটো নিৰুৎসাহিত কৰিছিল আৰু ৰ'দত সুৰক্ষা প্ৰদান কৰা, যেনে: অধিক কাপোৰৰ আৱৰণ আৰু ছানস্ক্ৰীণ ব্যৱহাৰ কৰাৰ পৰামৰ্শ দিছিল।

বংশগত স্তন, ডিম্বাশয় আৰু মেলানোমা কৰ্কট ৰোগৰ হাৰ ইজৰাইলৰ আচকেনাজী ইহুদী জনসমষ্টিত বিশেষভাৱে তীব্ৰ(ইজৰাইলী ইহুদীৰ ৩১.৮%)৷ ইয়াৰ কাৰণ আচকেনাজী ইহুদী জনসংখ্যাত আংশিকভাৱে দৃষ্টিগোচৰ হোৱা বিআৰচিএ আৰু বিআৰচিএ২ৰ উৎপৰিৱৰ্তনৰ অধিক প্ৰাদুৰ্ভাৱ (৪০ জনৰ ভিতৰত ১ বনাম বিশ্বৰ বেছিভাগ জনসংখ্যাত ৪০০ জনৰ ভিতৰত ১), যিয়ে বংশগত কৰ্কট ৰোগৰ সম্ভাৱনা বৃদ্ধি কৰে।

## অতিৰিক্ত ওজন আৰু মেদবহুলতা
২০১৩-২০১৫ চনত ইজৰাইলত প্ৰাপ্তবয়স্কৰ অতিৰিক্ত ওজন আৰু মেদবহুলতাৰ হাৰ ক্ৰমে ৩৬.৭% আৰু ১৭.৮% আছিল।বিশেষকৈ মহিলাসকলৰ ক্ষেত্ৰত অতিৰিক্ত ওজন আৰু মেদবহুলতাৰ শতাংশত প্ৰভাৱ পেলোৱা এটা কাৰক আছিল আৰ্থ-সামাজিক অৱস্থা। উচ্চ শ্ৰেণীৰ মহিলাতকৈ নিম্ন শ্ৰেণীৰ মহিলা অতিৰিক্ত ওজনবিশিষ্ট বা মেদবহুল হোৱাৰ সম্ভাৱনা চাৰিগুণ বেছি। সমগ্ৰ জনসংখ্যাৰ মাত্ৰ ২০.২% লোকেহে সপ্তাহত বিশ মিনিট বা তাতকৈ অধিক সময় ব্যায়াম কৰে বুলি জনাইছে।

ইহুদী ইজৰাইলী জনসংখ্যাৰ মাজত ব্যায়ামৰ হাৰ আৰব জনসংখ্যাতকৈ দুগুণ বেছি আছিল। ইহুদী পুৰুষ আৰু মহিলাতকৈ আৰব বংশৰ পুৰুষ আৰু মহিলাৰ ওজন অস্বাস্থ্যকৰ হোৱাৰ সম্ভাৱনা বেছি।ধৰ্মনিৰপেক্ষ ইহুদীতকৈ হাৰেদি ইহুদীসকলৰ মাজতো মেদবহুলতা বহু বেছি।

## ধূম্ৰপান
১৯৯৪–২০০৪ চনত পুৰুষৰ মাজত ধূম্ৰপানৰ প্ৰাদুৰ্ভাৱ ৩০% তুলনামূলকভাৱে স্থিৰ হৈ আছিল। মহিলাৰ মাজত ইয়াৰ প্ৰাদুৰ্ভাৱ ১৯৯৮ চনত ২৫%ৰ পৰা ২০০৩ চনত ১৮%লৈ সামান্য হ্ৰাস পায়। ২০০১ চনৰ এক প্ৰতিবেদন মতে, ইজৰাইলৰ ১৪% যুৱক-যুৱতীয়ে সপ্তাহত অন্ততঃ এবাৰ ধূম্ৰপান কৰিছিল।

২০০৫ চনত ইজৰাইলৰ যুৱক-যুৱতীসকলে ধঁপাত সেৱনৰ বিকল্প পদ্ধতি হিচাপে বিড়ি আৰু হুকা ব্যৱহাৰ কৰিবলৈ আৰম্ভ কৰে। ১৯৯০ চনত ইজৰাইলত ধূম্ৰপানৰ ফলত প্ৰায় ১৮০০ পুৰুষৰ মৃত্যু হৈছিল যিটো সকলো পুৰুষৰ মৃত্যুৰ প্ৰায় ১২% আছিল।ইজৰাইলী মহিলাসকলৰ মাজত ধূম্ৰপান মৃত্যুৰ বিশেষ কাৰণ হিচাপে বিবেচিত হোৱা নাই।

ইজৰাইলত ধঁপাত সেৱন বিৰোধী কেইবাখনো আইন প্ৰযোজ্য। উদাহৰণস্বৰূপে: যুৱমুখী প্ৰকাশন, টেলিভিছন আৰু ৰেডিঅ'ত ধঁপাতৰ বিজ্ঞাপন নিষিদ্ধ। ধঁপাতৰ কৰ যথেষ্ট পৰিমাণে বৃদ্ধি কৰা হৈছে যদিও ইউৰোপৰ বাকীবোৰ দেশৰ তুলনাত ইয়াৰ মূল্য এতিয়াও আটাইতকৈ কম।২০০৪ চনলৈকে ইজৰাইলত ধঁপাতজাতীয় সামগ্ৰী ক্ৰয়ৰ বাবে নূন্যতম বয়সৰ কোনো প্ৰয়োজনীয়তা নাছিল,অৱশ্যে ২০০৪ চনৰ পৰা কাৰ্যকৰী হোৱা ধঁপাত বিপণন আৰু বিজ্ঞাপন আইনখনৰ সংশোধনে ১৮ বছৰৰ ঊৰ্ধৰ লোকৰ মাজত ধঁপাত বিক্ৰী সীমিত কৰি ৰাখিছে। 

ইজৰাইল কেন্দ্ৰীয় পৰিসংখ্যা সংস্থাৰ মতে ২০০৯ চনত ইজৰাইলৰ প্ৰাপ্তবয়স্ক জনসংখ্যাৰ মাজত ধূমপানৰ হাৰ আছিল ২০.৯%, যিটো ২০০০ চনত আছিল ৩৪%। ২০১১ চনত স্বাস্থ্য মন্ত্ৰালয়ে দেশজুৰি সম্পন্ন কৰা এক সমীক্ষাত দেখা গৈছে যে ২১ বছৰ আৰু তাতকৈ অধিক বয়সৰ ২০.৬% জনসংখ্যা ধূম্ৰপায়ী।

## তথ্যসূত্ৰ

শ্ৰেণী:এছিয়াৰ স্বাস্থ্য
শ্ৰেণী:ইজৰাইল
হিৰমি কাৱাকামি

**হিৰমি কাৱাকামি** (; 川上 弘美, জন্ম:১৯৫৮) এগৰাকী জাপানী সাহিত্যিক; যাক তেওঁৰ অসামান্য কল্পকাহিনী, কবিতা আৰু সাহিত্য সমালোচনাৰ বাবে জনা যায়। তেওঁ তেওঁৰ সাহিত্যিক অৱদানৰ বাবে *আকুটাগৱা প্ৰাইজ*, *দ্য তানজাকি প্ৰাইজ*, *দ্য য়মিউৰি প্ৰাইজ* তথা *আইজুমি প্ৰাইজ*কে ধৰি বহুকেইটি জাপানী সাহিত্য বঁটা লাভ কৰিছে। তেওঁ লেখাৰ আধাৰত চলচ্চিত্ৰ নিৰ্মাণ হোৱাৰ লগতে তেওঁৰ লেখা প্ৰায় ১৫ টা ভাষালৈ অনুবাদ হৈছে।

## প্ৰাৰম্ভিক জীৱন আৰু শিক্ষা
১৯৫৮ চনত কাৱাকামিৰ জন্ম হৈছিল আৰু চুগিনামিৰ ওচৰৰ তাকাইড’ত তেওঁ ডাঙৰ-দীঘল হৈছিল।  ১৯৮০ চনত তেওঁ অ’চান’মিজু ৱুমেনচ্ কলেজৰপৰা স্নাতক ডিগ্ৰী লয়।

## কৰ্মজীৱন
স্নাতক ডিগ্ৰী লোৱাৰ পিছত কাৱাকামিয়ে এনডব্লিউ-এছএফৰ বাবে লিখা আৰু সম্পাদনা কৰিবলৈ আৰম্ভ কৰে। এইখন আছিল এখন জাপানী কল্প বিজ্ঞান আলোচনী। ১৯৮০ চনত তেওঁৰ চুটি গল্প সু-সিম’কু এনডব্লিউ-এছএফত প্ৰকাশ হয়। তেওঁ মাধ্যমিক স্কুল আৰু হাইস্কুলত বিজ্ঞানো পঢ়াইছিল; কিন্তু তেওঁৰ স্বামীয়ে কামৰ বাবে নিবাসস্থান সলনি কৰাৰ পিছত কাৱাকামি গৃহিণী হৈ পৰে। 

১৯৯৪ চনত, ৩৬ বছৰ বয়সত, ‘*কামিচামা*’ (গড) শীৰ্ষক চুটি গল্পৰ সংকলনৰ সৈতে কল্প-কাহিনী কথক হিচাপে কাৱাকামিয়ে আত্মপ্ৰকাশ কৰে।  ১৯৯৬ চনত ‘*হেবি ৱ ফুমি*’ (ট্ৰেড অন আ স্নেক)-এ জাপানৰ অন্যতম সন্মানীয় সাহিত্য বঁটা আকুটাগৱা প্ৰাইজ লাভ কৰে।  পিছত ইয়াক ‘*ৰেকৰ্ড অৱ আ নাইট টু ব্ৰিফ*’ শীৰ্ষকেৰে ইংৰাজীলৈ অনুবাদ কৰা হয়।  তেওঁ ২০০১ চনত তেওঁৰ উপন্যাস ‘*চেনচেই ন’ কাবান*’ (দ্য ব্ৰিফকেছ অ’ৰ ষ্ট্ৰেঞ্জ ৱেডাৰ ইন ট’কিঅ’)ৰ বাবে তানিজাকি বঁটা লাভ কৰিছিল, যি হৈছে ত্ৰিশ বছৰীয়া এগৰাকী মহিলা আৰু তেওঁৰ প্ৰাক্তন শিক্ষক, সত্তৰৰ দশকৰ এজন পুৰুষৰ মাজত বন্ধুত্ব আৰু ৰোমাঞ্চৰ বিষয়ে এক প্ৰেমকাহিনী।  ফুকুশিমা দাইচি পাৰমাণৱিক দুৰ্যোগৰ পিছত, কাৱাকামিয়ে তেওঁৰ প্ৰথম চুটি গল্প ‘*কামিচামা*’ (গড) পুনৰ লিখিছিল, মূল প্লটটো একে ৰাখি ফুকুশিমাৰ ঘটনাবোৰ কাহিনীটোত অন্তৰ্ভুক্ত কৰিছিল। 

২০১৪ চনত, কাৱাকামিৰ ২০০৩ চনৰ একে নামৰ উপন্যাসৰ ওপৰত আধাৰিত আৰু য়ুটাকা টেকেনুচি আৰু মাচিক’ অ’ন’ অভিনীত ‘*নিশিনো য়ুকিহিক’ ন’ কই টু ব’কেন*’ চলচ্চিত্ৰখন জাপানত দেশজুৰি মুক্তি দিয়া হয়। সেই বছৰেই কাৱাকামিৰ উপন্যাস ‘চুইচেই’ (水声) *Bungeishunjū*য়ে প্ৰকাশ কৰে। *চুইচেই*য়ে ২০১৫ চনত ৬৬ তম ইয়োমিউৰি বঁটা লাভ কৰিছিল, বাছনি সমিতিৰ সদস্য য়’ক’ অ’গাৱাই সাহিত্যৰ দিগন্ত সম্প্ৰসাৰিত কৰাৰ বাবে কিতাপখনৰ প্ৰশংসা কৰিছিল।  ২০১৬ চনত ক’দানশাৰ দ্বাৰা প্ৰকাশিত কাৱাকামিৰ ১৪ টা চুটি গল্পৰ সংকলন ‘*অ’কিনা ত’ৰি নি চাৰাৱাৰেনি য়’*’ই (大きな鳥にさらわれないよう), ৪৪তম *ইজুমি কিয়ুকা প্ৰাইজ ফ’ৰ লিটাৰেচাৰ* লাভ কৰে।

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:জাপানৰ ব্যক্তি
শ্ৰেণী:সাহিত্যিক
বাঘা মছজিদ

**বাঘা মছজিদ**() বাংলাদেশৰ ৰাজশাহীৰ পৰা ৪০ কিলোমিটাৰ দক্ষিণ-পূব পিনে বাঘা নামে ঠাইত অৱস্থিত। ষোড়শ শতিকাতে নিৰ্মিত এই মছজিদটো পৰৱৰ্তীকালত বিভিন্ন সংস্কাৰ কৰা হয়। 
## ইতিহাস
হুছেইন শাহী বংশৰ প্ৰতিষ্ঠাতা আলাউদ্দিন শ্বাহৰ পুত্ৰ চুলতান নুছৰৎ শ্বাহে ১৫২৩-১৫২৪ চনত এই মছজিদ নিৰ্মাণ কৰিছিল। পৰৱৰ্তী সময়ত মছজিদটোৰ বিভিন্ন মেৰামতি কৰা হয় আৰু ১৮৯৭ চনত মছজিদৰ গম্বুজবোৰ সম্পূৰ্ণ ভাঙি যোৱাত, ধ্বংসপ্ৰাপ্ত মছজিদটো পুনৰ্নিৰ্মাণ কৰা হয়।
## স্থাপত্য
মুঠ ২৫৬ বিঘা মাটিত এই মছজিদটো অৱস্থিত। মছজিদৰ চোতালখন সম্মুখৰ সমতল ভূমিৰ পৰা প্ৰায় আঠৰ পৰা দহ ফুট ওখকৈ নিৰ্মাণ কৰা হৈছে। মছজিদটোৰ উত্তৰ দিশৰ প্ৰৱেশ পথত থকা স্তম্ভ আৰু তাত থকা শিল্পকৰ্মৰ ওপৰত সময়ৰ অত্যাচাৰ স্পষ্ট। মছজিদটোৰ ভিতৰত ছয়টা খুঁটা আছে। বহু উচ্চখাপৰ শিল্পকৰ্মৰে খোদিত কৰা চাৰিখন তোৰণে মছজিদটোত শোভা বৰ্ধন কৰিছে। দেৱালসমূহ ছয়ফুট বহলকৈ গঁঠা, গম্বুজটোৰ ব্যাস ৪২ ফুট আৰু ই ওখই ১২ ফুট। 
বাঘা মছজিদৰ দৈৰ্ঘ্য ২২.৯২ মিটাৰ আৰু বহল ১২.১৮ মিটাৰ। উচ্চতা ২৪ ফুট ৬ ইঞ্চি। ইয়াৰ বেৰ ২.২২ মিটাৰ ডাঠ। মছজিদটোত মুঠ ১০টা গম্বুজ, ৪টা মিনাৰ( ওপৰৰ ফালে গম্বুজ আকৃতিৰ), আৰু ৫খন প্ৰৱেশ দ্বাৰ আছে। চৌদিশে ডাঠ দেৱালেৰে আবৃত মছজিদটোৰ দুয়োকাষে দুখনকৈ প্ৰৱেশ দ্বাৰ আছে। মছজিদটোৰ ভিতৰে-বাহিৰে টেৰাকোটাৰ শিল্পকৰ্ম দেখা যায়। মছজিদৰ কাষতে থকা বিশাল জলাশয়ো এক আকৰ্ষণীয় বিষয়। মছজিদৰ কাষতে এটা মাজাৰ শ্বৰীফো আছে। 
## বিৱৰণ
বাঘা মছজিদৰ গাঁথনি চূণ আৰু ইটাৰ গুড়িৰে কৰা হৈছে। মছজিদৰ ভিতৰে-বাহিৰে দেৱালত সুন্দৰ ওখ বেদী আৰু স্তম্ভ আছে। তদুপৰি, অভ্যন্তৰত অসংখ্য পোৰামাটিৰ কাৰুকাৰ্যৰে আমগছ, লতা-পাতসহ ভেটফুল আদি ফাৰ্চী শৈলীত ব্যৱহৃত অলেখ কাৰুকাৰ্য কৰা আছে। ইয়াৰ বাহিৰে মছজিদ প্ৰঙ্গণৰ উত্তৰ দিশে আছে হজৰত শ্বাহদৌল্লা আৰু তেওঁৰ পাঁচজন সঙ্গীৰ মাজাৰ। বাংলাদেশৰ স্বাধীন চুলতান আলাউদ্দিন হুছেই শ্বাহৰ পুত্ৰ নাছিৰুদ্দিন নুছৰৎ শ্বাহে জনকল্যাণৰ হেতু মছজিদৰ সম্মুখত এটা বিশাল জলাশয় খনন কৰিছিল। শ্বাহী মছজিদ সংলগ্ন এই জলাশয়টো মুঠ ৫২ বিঘা মাটিকালিৰ। জলাশয়ৰ চাৰিওফালে আছে শাৰী শাৰী নাৰিকলৰ গছ। প্ৰতিবছৰ শীতকালত অসংখ্য পৰিভ্ৰমী চৰাইৰ কাকলিত এই ঠাই মুখৰিত হৈ উঠে।
বৰ্তমান জলাশয়ৰ চাৰিওটি পাৰ পকী কৰা হৈছে। তদুপৰি, মছজিদ চৌহদত জহৰ খাকী পীৰৰ মাজৰো আছে। তেওঁৰ কবৰটো মূল মাজাৰৰ উত্তৰ ফালে অৱস্থিত। মছজিদ সংলগ্ন মাটিৰ তলত এটা পুখুৰী আৱিস্কৃত হৈছে। ১৯৯৭ চনত মাজাৰৰ পশ্চিম ফালে খনন কাৰ্যৰ ফলত দীঘলে-বহলে ৩০/২০ ফুট আয়তনৰ এটা পাৰ বন্ধা পুখুৰীৰ সন্ধান পোৱা গৈছে। এই পুখুৰীটো সুৰঙ্গ পথেৰে মছজিদৰ অন্তৰ্ভাগৰ সৈতে যুক্ত আছিল। পুখুৰীটোৰ তিনিফালে বন্ধা চিৰি ভিতৰলৈ নামি গৈছে। মছজিদৰ ভিতৰে-বাহিৰে আছে প্ৰচুৰ পোৰামাটিৰ ফলক। মছজিদৰ ভিতৰত উত্তৰ-পশ্চিম কোণত সামান্য ওখ ঠাইত নামাজৰ বাবে এটি কোঠা আছে। এই মছজিদ সংলগ্ন ঠাইত প্ৰতিবছৰ ঈদুল-ফিতৰৰ দিনৰ পৰা ৩ সিন পৰ্যন্ত *বাঘাৰ মেলা* আয়োজন কৰা হয়। ই ৫০০ বছৰীয়া ঐতিহ্য।
## চিত্ৰ ভাণ্ডাৰ

File:Fire Brick at Bagha Mosque.jpg
File:Beautiful monument of rajshahi,Bagha Mosque.jpg
File:Bagha Mosque, Rajshahi, Bangladesh 04.jpg


## তথ্য সূত্ৰ

শ্ৰেণী:মছজিদ
শ্ৰেণী:বাংলাদেশ
কানাডাৰ প্ৰদেশ আৰু ভূখণ্ড সমূহ

কানাডাত সৰ্বমুঠ দহখন প্ৰদেশ আৰু তিনিটা ভূখণ্ড আছে। এই সকলোবোৰ কানাডাৰ সংবিধানৰ অধীনত উপ-ৰাষ্ট্ৰীয় প্ৰশাসনিক বিভাগ। ১৮৬৭ চনত কানাডাৰ কনফেডাৰেচন (Canadian Confederation)ত ব্ৰিটিছ উত্তৰ আমেৰিকাৰ তিনিখন প্ৰদেশ অৰ্থাৎ নিউ ব্ৰুন্সউইক,ন'ভা স্ক'চিয়া আৰু কানাডা প্ৰদেশ (যি কনফেডাৰেচনৰ পিছত অন্টাৰিঅ’ আৰু ক্যুবেকত বিভক্ত হৈছিল)একত্ৰিত হৈ এক যুক্তৰাষ্ট্ৰ (federation) গঠন কৰে। পৰৱৰ্তী শতিকাত এই যুক্তৰাষ্ট্ৰই এক সম্পূৰ্ণ স্বাধীন দেশত পৰিণত হয়। বিভিন্ন সময়ত কানাডাৰ আন্তঃৰাষ্ট্ৰীয় সীমা কেইবাবাৰো সলনি হৈছে। কাৰণ এই সময়ছোৱাত কানাডাত নতুন প্ৰদেশ আৰু ভূখণ্ড সন্নিৱিষ্ট হৈ আহিছে। বৰ্তমান মাটিকালিৰ ভিত্তিত কানাডা বিশ্বৰ দ্বিতীয় বৃহত্তম দেশ হিচাপে পৰিগণিত হৈছে।

কানাডাৰ প্ৰদেশ আৰু ভূখণ্ডৰ মাজৰ প্ৰধান পাৰ্থক্যটো হ'ল প্ৰদেশসমূহে নিজৰ ক্ষমতা আৰু কৰ্তৃত্ব সংবিধান আইন, ১৮৬৭ (Constitution Act, 1867)ৰ পৰা লাভ কৰে। আনহাতে ভূখণ্ডৰ চৰকাৰসমূহ হৈছে বিধিগত (creatures of statute), যি এই ক্ষমতা কানাডাৰ সংসদৰ পৰা লাভ কৰে। সংবিধান আইনৰ পৰা অহা ক্ষমতা কানাডা চৰকাৰ (ফেডাৰেল চৰকাৰ) আৰু প্ৰাদেশিক চৰকাৰসমূহৰ মাজত বিভক্ত। ফেডাৰেল আৰু প্ৰাদেশিক চৰকাৰৰ মাজত ক্ষমতা বিভাজনৰ ক্ষেত্ৰত যিকোনো প্ৰস্তাৱিত পৰিৱৰ্তনৰ বাবে সাংবিধানিক সংশোধনৰ প্ৰয়োজন হয়। আনহাতে ভূখণ্ডসমূহক প্ৰভাৱিত কৰা একেধৰণৰ পৰিৱৰ্তন কানাডাৰ সংসদ বা চৰকাৰে একপক্ষীয়ভাৱে কৰিব পাৰে।

## প্ৰদেশসমূহ

## ভূখণ্ড সমূহ
কানাডাত তিনিটা ভূখণ্ড বা টেৰিটৰী (territories) আছে। প্ৰদেশসমূহৰ দৰে কানাডাৰ ভূখণ্ডসমূহৰ কোনো নিজা সাৰ্বভৌমত্ব (inherent sovereignty) নাই আৰু কেৱল ফেডাৰেল চৰকাৰে এই ভূখণ্ডসমূহক প্ৰদান কৰা ক্ষমতাসমূহহে আছে। উত্তৰে 60° অক্ষাংশত (60th parallel north) আৰু হাডছন বে'ৰ পশ্চিমে থকা সকলো মূল ভূখণ্ড আৰু কানাডাৰ মূল ভূখণ্ডৰ উত্তৰত থকা সকলো দ্বীপ (জেমছ বে'ৰ পৰা কুইন এলিজাবেথ দ্বীপপুঞ্জলৈকে) ভূখণ্ডৰ অন্তৰ্ভুক্ত। 

## প্ৰাদেশিক ৰাজনৈতিক দল

কানাডাৰ বেছিভাগ প্ৰদেশতে প্ৰধান ফেডাৰেল দলসমূহৰ প্ৰাদেশিক সমকক্ষ দল আছে। কিন্তু এই প্ৰাদেশিক দলসমূহ সাধাৰণতে একে নামৰ ফেডাৰেল দলসমূহৰ সৈতে আনুষ্ঠানিকভাৱে জড়িত নহয়। উদাহৰণস্বৰূপে, কোনো প্ৰাদেশিক কনজাৰ্ভেটিভ বা প্ৰগ্ৰেছিভ কনজাৰ্ভেটিভ পাৰ্টিয়ে কানাডাৰ ফেডাৰেল কনজাৰ্ভেটিভ পাৰ্টিৰ সৈতে সাংগঠনিক সংযোগ নাথাকিবও পাৰে। তেনেদৰে কানাডাৰ গ্ৰীণ পাৰ্টিৰ সৈতে প্ৰাদেশিক গ্ৰীণ পাৰ্টিৰো পোনপটীয়া সংযোগ নাথাকিব পাৰে। আনহাতে প্ৰাদেশিক নিউ ডেম’ক্ৰেটিক পাৰ্টিসমূহ ফেডাৰেল নিউ ডেম’ক্ৰেটিক পাৰ্টিৰ সৈতে সম্পূৰ্ণৰূপে একত্ৰিত। অৰ্থাৎ ইয়াৰ প্ৰাদেশিক দলসমূহৰ সাধাৰণ সদস্যপদ থাকে আৰু সকলোৱে কেন্দ্ৰীয় বা ফেডাৰেল দলৰ অংশ হিচাপে কাম কৰে।

কিছুমান প্ৰদেশত কোনো ফেডাৰেল সমতুল্য নথকা প্ৰাদেশিক ৰাজনৈতিক দল আছে, যেনে এলবাৰ্টা পাৰ্টি আৰু ছাস্কাস্ব'ৱান পাৰ্টি।

## তথ্যউৎস

শ্ৰেণী:কানাডা
শামীম আজাদ

**শামীম আজাদ** (; জন্ম:১১ নৱেম্বৰ, ১৯৫২) এগৰাকী বাংলাদেশী মূলৰ দ্বিভাষিক ব্ৰিটিছ কবি, কাহিনী কথক তথা লেখক। 

## প্ৰাৰম্ভিক জীৱন
ইষ্ট বেংগল, অৰ্থাৎ বৰ্তমান বাংলাদেশৰ ঢাকাৰ ময়মনসিংহত শামীম আজাদৰ জন্ম হৈছিল। ই আছিল তেওঁৰ দেউতাকৰ কৰ্মস্থান। শামীমৰ গৃহনগৰ আছিল ছিলেট। ১৯৬৭ চনত জামলপুৰ ছোৱালী হাইস্কুলৰপৰা তেওঁ এছ এছ চি পাছ কৰে আৰু ১৯৬৯ চনত তাঙগেইল কুমুদিনী কলেজৰপৰা ইণ্টাৰমিডিয়েট পৰীক্ষাত উৰ্ত্তীণ হয়। তাৰপিছত তেওঁ ঢাকা বিশ্ববিদ্যালয়ত ভৰ্তি হয় আৰু তাৰপৰা ১৯৭২ চনত স্নাতক আৰু ১৯৭৩ চনত স্নাতকোত্তৰ ডিগ্ৰী লাভ কৰে।

১৯৯০ চনত তেওঁ লণ্ডনলৈ যায়।

## কৰ্মজীৱন
আজাদৰ সৃষ্টিকৰ্মসমূহ বাংলাদেশৰপৰা ইউৰোপীয় লোককাহিনীলৈকে বিস্তৃত। তেওঁৰ কামে শিক্ষা আৰু মনোৰঞ্জনক একত্ৰ কৰিছে। আজাদৰ কৰ্মশালাবোৰ ঘাইকৈ এছিয়াৰ লোক, মৌখিক পৰম্পৰা আৰু ঐতিহ্য বিষয়ক।

উপন্যাস, চুটি গল্প, প্ৰবন্ধ আৰু কবিতাৰ সংকলনকে ধৰি ইংৰাজী আৰু বাংলা দুয়োটা ভাষাতে আজাদৰ মুঠ ৩৭ খন কিতাপ প্ৰকাশ হৈছে আৰু *ব্ৰিটিছ চাউথ এছিয়ান পয়েট্ৰি*, *মাই বাৰ্থ ৱাজ নট ইন ভেইন*, *ভেল’চিটি*, *এমলিট প্ৰজেক্ট* আৰু *মাডাৰ টাং* ধৰি বিভিন্ন এন্থ’লজীত তেওঁৰ লেখা অন্তৰ্ভুক্ত কৰা হৈছে। তেওঁ হাফ মুন থিয়েটাৰৰ বাবে দুখন নাটক লিখিছিল।  তেওঁ কম্পজাৰ ৰিচাৰ্ড ব্লেকফৰ্ড, কেৰী এণ্ড্ৰিউ, নৃত্য পৰিচালক ৰোজমেৰী লী, দৃশ্যশিল্পী ৰবিন হোৱাইটমোৰ আৰু নাট্যকাৰ মেৰী কুপাৰৰ সৈতে কাম কৰিছে।

তেওঁ লণ্ডনৰ সংগ্ৰহালয়, এডিনবাৰ্গ ফ্ৰিঞ্জ ফেষ্টিভেল, কেমব্ৰিজ ৱাটাৰ ষ্ট’ন, লিবাৰ্টি ৰেডিঅ’, বেটাৰচি আৰ্টচ চেণ্টাৰ, লডাৰডেল হাউচ, কমনৱেলথ ইনষ্টিটিউট, ব্ৰিটিছ লাইব্ৰেৰী, বাংলাদেশৰ ব্ৰিটিছ কাউন্সিল, পাকিস্তান আৰু নিউয়ৰ্কৰ টাকশিলাকে ধৰি বিভিন্ন স্থানলৈ পৰিৱেশনৰ বাবে আমন্ত্ৰিত হৈছে। কৰ্মসূত্ৰে তেওঁ *টাৱাৰ হেমলেটচ্‌ চামাৰ ইউনিভাৰচিটি*, *চাণ্ডাৰলেণ্ড চিটি লাইব্ৰেৰী এণ্ড আৰ্টচ চেণ্টাৰ*, *ইষ্ট চাইড আৰ্টচ*, *প’য়েট্ৰি চছাইটি*, *মেজিক মি*, *ৰিচ মিক্স*, *কিনেটিকা*, *ব্ৰমলী বাই ব’ চেণ্টাৰ*, *হাফ মুন থিয়েটাৰ*, আৰু *এপলছ এণ্ড স্নেকচ*ত আদিত থাকি থাকি আহিছে।

আজাদ লণ্ডনৰ ‘বিশ্ব সাহিত্য কেন্দ্ৰ, ইউ কে’ৰ প্ৰতিষ্ঠাপক অধ্যক্ষ আৰু ‘*বেথনাল গ্ৰীণৰ ৰিচ মিক্স*’ৰ ট্ৰাষ্টী।  তেওঁ ‘ইষ্ট ষ্ট’ৰি টেলিং গ্ৰুপ’ৰ সদস্য, যিয়ে স্থানীয় বাসিন্দাসকলক ইষ্টেণ্ডৰ প্ৰব্ৰজনৰ সমৃদ্ধ আৰু বিবিধ ইতিহাসৰ দ্বাৰা একত্ৰিত কৰা কিছুমান কাহিনী ভাগ বতৰা কৰিবলৈ আমন্ত্ৰণ জনায়।

## স্বীকৃতি
আজাদে ১৯৯৪ চনত বাংলাদেশ *বিচিত্ৰ বঁটা*, ২০০০ চনত লণ্ডন আৰ্টচ্‌ৰ পৰা *ইয়েৰ অৱ দ্য আৰ্টিষ্ট* বঁটা, ২০০৪ চনত *সংযোজন- আ ৰৌফ* বঁটা আৰু ২০০৪ চনত ইউ কে *চিভিক এৱাৰ্ড* লাভ কৰে। ২০১৪ চনত তেওঁ কেনাৰী ৱাৰ্ফ গ্ৰুপ পিএলচিৰ দ্বাৰা প্ৰদান কৰা কমিউনিটি চেম্পিয়নছ বঁটা লাভ কৰে। ২০১৬ চনত *চৈয়দ আজাদক ৱালিউল্লাহ লিটাৰেচাৰ এৱাৰ্ড*-এৰে সন্মানিত কৰা হয়, এই সন্মান বাংলা একাডেমীয়ে প্ৰদান কৰে। 

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:কবি
শ্ৰেণী:ঔপন্যাসিক
শ্ৰেণী:গল্পকাৰ
শ্ৰেণী:বাংলাদেশৰ ব্যক্তি
থট্টাৰ যুদ্ধ

**১৫৫৫ চনৰ থট্টাৰ যুদ্ধ** হৈছে বৰ্তমান পাকিস্তানৰ থট্টাটা চহৰত পৰ্তুগীজ সাম্ৰাজ্য আৰু সিন্ধত শাসন কৰা অৰ্ঘুন বংশৰ বাহিনীসমূহৰ মাজত সশস্ত্ৰ যুদ্ধ। এই যুদ্ধত পৰ্তুগীজৰ বিজয়ী হয় আৰু থট্টাক বৰ্খাস্ত কৰা হয়, পৰ্তুগীজসকলে এছিয়াত এতিয়ালৈকে ৰিক’ৰ্ড হোৱা আটাইতকৈ ডাঙৰ লুটপাত লাভ কৰিবলৈ সক্ষম হৈছিল।

## সন্দৰ্ভ
থট্টাক পৰ্তুগীজসকলে এছিয়াৰ অন্যতম ধনী চহৰ বুলি বৰ্ণনা কৰিছিল, য'ত মূল্যৱান ম'হৰ চামৰা উৎপাদন কৰা হৈছিল। ইয়াক পৰ্তুগীজসকলে "সিন্ধ চামৰা" বুলি কৈছিল আৰু ২০০০ৰো অধিক তাঁতশালত উৎপাদিত মিহি বস্ত্ৰশিল্প সমগ্ৰ এছিয়া আৰু আনকি পৰ্তুগাললৈকে ৰপ্তানি কৰা হৈছিল। ১৫৫৫ চনত ভাৰতৰ পৰ্তুগীজ গৱৰ্ণৰ ডম ফ্ৰান্সিস্কো বাৰেটোৱে ১৫০খন জাহাজৰ বহৰেৰে ভাৰতৰ উত্তৰ-পশ্চিম উপকূললৈ গৈ তাত থকা পৰ্তুগীজ দুৰ্গসমূহ পৰিদৰ্শন কৰে। ৬০জন পৰ্তুগীজ নিয়োজিত হৈ থকা আচেৰিমৰ পাহাৰীয়া দুৰ্গ আৰু ১২০জন সৈনিক এৰি থৈ যোৱা মানোৰী দুৰ্গক উৎকোচ দি আছেৰিমৰ সেনাপতি দখল কৰে। বাছেইনত তেওঁ সিন্ধৰ শাসক আৰ্ঘুন বংশৰ মুহাম্মদ ইছা টাৰখুনৰ পৰা কেইবাজনো ৰাষ্ট্ৰদূত পাইছিল যি গৃহযুদ্ধত জড়িত আছিল আৰু পৰ্তুগীজৰ সাহায্য কামনা কৰিছিল। গৱৰ্ণৰে সহায় কৰিবলৈ সন্মত হয়, আৰু পেড্ৰ' বাৰেটো ৰলিমৰ কমাণ্ডত ২৮খন জাহাজত ৭০০ সৈনিক প্ৰেৰণ কৰে।

## যুদ্ধ
নিজকে দৰ্শক বুলি বিবেচনা কৰা ছেইদি আলীক তেওঁৰ বিশেষজ্ঞতাৰ বিনিময়ত অৰ্ঘুনসকলে "বেণ্ডাৰ-লাহুৰি বা দুইউলি-সিন্ধীৰ গৱৰ্ণৰ পদ"ৰ প্ৰস্তাৱ দিছিল; তেওঁ সেই প্ৰস্তাৱ নাকচ কৰিছিল আৰু বৰ্ধিত ঘেৰাওৰ সাক্ষী হৈছিল। শেষত মিৰ্জা ইছাই অৰ্ঘুন ভাঁজলৈ উভতি যাবলৈ সন্মত হয়। কিন্তু আপোচটো বেছি দিন টিকি নাথাকিল। ইয়াৰ কিছু সময়ৰ পাছতে শ্বাহ হুছেইনৰ মৃত্যু হয় আৰু মিৰ্জা ইছাই আকৌ এবাৰ অৰ্ঘুনৰ পৰা স্বাধীনতা ঘোষণা কৰে, যাৰ ফলত আৰু অধিক শত্ৰুতা আৰম্ভ হয়।
১৫৫৭ চনৰ আৰম্ভণিতে থট্টাত উপস্থিত হোৱাৰ লগে লগে পৰ্তুগীজসকলে গম পায় যে মুহাম্মদ ইছা টাৰখুনে ইতিমধ্যে নিজৰ সংঘাত সমাধান কৰি পেলাইছে। ৰাষ্ট্ৰদূতসকলে প্ৰতিশ্ৰুতি দিয়াৰ দৰে পৰ্তুগীজসকলৰ খৰচৰ ক্ষতিপূৰণ দিবলৈ অস্বীকাৰ কৰি আৰু যাবলৈ হেঁচা প্ৰয়োগ কৰি পেড্ৰ' বাৰেটো ৰলিমে নিজৰ লোকসকলক নামি চহৰখন বৰ্খাস্ত কৰে, ৮০০০ৰো অধিক লোকৰ মৃত্যু হয়, আনুমানিক ২০০০,০০০ৰো অধিক সোণৰ মুদ্ৰা লুট কৰে। আৰু ই এছিয়াত পৰ্তুগীজসকলৰ এতিয়ালৈকে আটাইতকৈ চহকী লুটপাত আছিল। 

## তাৰ পিছৰ পৰিণতি
বাৰেটোৱে আঠ দিন এই অঞ্চলত থাকি সিন্ধু নদীৰ দুয়োপাৰৰ প্ৰতিটো ঠাইকে ধ্বংস কৰি পেলালে। লাহোৰী বান্দৰৰ দুৰ্গ দখল কৰি ভাঙি পেলোৱা হয়। ইয়াৰ পিছত পৰ্তুগীজসকল ভাৰতৰ চাউললৈ উভতি আহে।
১৫৫৫ চনত দক্ষিণ সিন্ধৰ থাট্টাত মিৰ্জাক ইছা টাৰখানে (১৫৫৫–৬৭) ৰাজত্ব কৰে, আনহাতে অৰ্ঘুনসকলৰ আন এজন বিষয়া চুলতান মাহমুদ খান ভাক্কাৰত মুখ্য কাৰ্যালয় লৈ উত্তৰ সিন্ধৰ মাষ্টাৰ হয়। কেতিয়াবা শ্বাহ তাহমাস্পৰ সুৰক্ষা বিচাৰি থাকোঁতে অৱশেষত চুলতান মাহমুদে ১৫৭৪ চনত নিজৰ মৃত্যুৰ ঠিক আগতে আকবৰে ভক্কৰৰ দায়িত্ব ল’বলৈ কৰা অনুৰোধৰ দ্বাৰা নিজৰ স্থানীয় অসুবিধাৰ পৰা ওলাই অহাৰ পথ বিচাৰিছিল। এইদৰে উত্তৰ সিন্ধ শান্তিপূৰ্ণভাৱে আকবৰৰ হাতত পাৰ হৈ গ’ল; ১৫৮০ চনত চুবা গঠন হোৱাৰ সময়ত ইয়াক মুলতানৰ চুবাৰ অংশ হিচাপে গণ্য কৰা হৈছিল

## লগতে চাওক
*পৰ্তুগীজ ভাৰত

## তথ্য

শ্ৰেণী:পাকিস্তান
শ্ৰেণী:যুদ্ধ
শ্ৰেণী:সংঘৰ্ষ
জাহানাৰা ইমাম

**জাহানাৰা ইমাম** (; ৩ মে, ১৯২৯ – ২৬ জুন, ১৯৯৪) এগৰাকী বাংলাদেশী লেখক আৰু ৰাজনৈতিক কৰ্মী। বাংলাদেশৰ মুক্তি যুদ্ধত যুদ্ধ অপৰাধ সংঘটিত কৰাৰ অভিযুক্তসকলক বিচাৰৰ বাবে অনাৰ প্ৰচেষ্টাৰ বাবে তেওঁ জনাজাত। তেওঁক ‘*শ্বহীদ জননী*’ বুলি কোৱা হৈছিল।

## জীৱনপঞ্জী

১৯২৯ চনৰ ৩ মে’ তাৰিখে ব্ৰিটিছ ভাৰতৰ পশ্চিমবংগৰ মুৰ্ছিদাবাদত ইমামৰ জন্ম হৈছিল। সাতোজন ভাতৃ-ভগ্নীৰে গঠিত পৰিয়ালটোৰ ইমাম জ্যেষ্ঠ কন্যা আছিল। তেওঁৰ দেউতাক চৈয়দ আব্দুল আলী বেংগল অসামৰিক সেৱাৰ এজন অসামৰিক কৰ্মচাৰী আছিল। দেউতাকৰ চাকৰিসূত্ৰে পৰিয়ালটো বিভিন্ন স্থানত বাস কৰিছিল। তেওঁৰ মাক আছিল হামিদা আলী। 

১৯৪৫ চনত ৰংপুৰৰ কাৰমাইকেল কলেজত পঢ়া শেষ কৰাৰ পিছত ইমামে কলিকতা বিশ্ববিদ্যালয়ৰ লেডী ব্ৰেবোৰ্ণ মহাবিদ্যালয়ৰপৰা ১৯৪৭ চনত স্নাতক ডিগ্ৰী লাভ কৰে। তেওঁ লেডী ব্ৰেবোৰ্ণ কলেজত পঢ়ি থাকোঁতে এগৰাকী সমাজ কৰ্মী ৰূপে তেওঁ পৰিচিত আছিল।  ভাৰত বিভাজনৰ পিছত, তেওঁ ময়মনসিংহত থকা তেওঁৰ পৰিয়ালৰ সৈতে একেলগে থাকিবলৈ লয় আৰু বিদ্যাময়ী চৰকাৰী ছোৱালী উচ্চ বিদ্যালয়ত শিক্ষকতা আৰম্ভ কৰে। ময়মনসিংহ অঞ্চলটো বৰ্তমান পূৱ পাকিস্তানৰ অন্তৰ্গত। 

১৯৪৮ চনত তেওঁ শ্বৰীফুল আলম ইমাম আহমেদ নামৰ এজন অসামৰিক অভিযন্তাক বিয়া কৰায়, যাক তেওঁ কাৰমাইকেল কলেজত পঢ়ি থাকোঁতে ৰংপুৰত লগ পাইছিল। বিয়াৰ পিছত তেওঁলোকে ঢাকাত থাকিবলৈ লয় আৰু জাহানাৰাই সিদ্ধেশ্বৰী ছোৱালী বিদ্যালয়ত প্ৰধান শিক্ষয়িত্ৰী ৰূপে যোগদান কৰে। স্কুলখনক ঢাকাৰ এখন শীৰ্ষ ছোৱালী বিদ্যালয়লৈ পৰিৱৰ্তন কৰাত তেওঁ গুৰুত্বপূৰ্ণ ভূমিকা পালন কৰিছিল।

তেওঁ *খাৱাতিন* নামৰ মাহেকীয়া মহিলা আলোচনীখনৰ প্ৰথম সম্পাদক আছিল। ১৯৫২ চনত আলোচনীখন প্ৰথম প্ৰকাশ হৈছিল আৰু তেওঁ ইয়াক কেইবা বছৰ ধৰি সফলতাৰে চলাইছিল। ১৯৬০ চনত, ইমামে ক্ৰমান্বয়ে ১৯৫২ আৰু ১৯৫৪ চনত জন্ম গ্ৰহণ কৰা তেওঁৰ দুই পুত্ৰ ৰুমি আৰু জামিক ডাঙৰ-দীঘল কৰাত মনোনিৱেশ কৰিবলৈ তেওঁৰ শিক্ষয়ত্ৰীৰ চাকৰি এৰি দিয়ে। সেইখিনি সময়তে, অৰ্থাৎ ১৯৬২ চনত তেওঁ বঙালী ভাষা সাহিত্যত স্নাতকোত্তৰ ডিগ্ৰী আৰু ১৯৬৩ চনত ঢাকা বিশ্ববিদ্যালয়ৰ পৰা এডুকেচনত স্নাতক ডিগ্ৰী লাভ কৰে। তাৰ পিছত তেওঁ পূৰ্ণ-সময়ৰ বাবে শিক্ষকতাৰ বৃত্তি গ্ৰহণ কৰে। ১৯৬৬ চনৰ পৰা ১৯৬৮ চনৰ ভিতৰত তেওঁ ঢাকাৰ শিক্ষক প্ৰশিক্ষণ মহাবিদ্যালয়ত প্ৰবক্তা হিচাপে কাম কৰিছিল। ১৯৭০ চনৰ পৰা তেওঁ ঢাকা বিশ্ববিদ্যালয়ৰ আধুনিক ভাষা প্ৰতিষ্ঠানত পাৰ্ট টাইম হিচাপে কেইবা বছৰ ধৰি অধ্যাপনা কৰিছিল। 

ইমামে জীৱনৰ এক গুৰুত্বপূৰ্ণ সময় শিক্ষাত অতিবাহিত কৰিছিল। তেওঁ ১৯৬৪-৬৫ চনত ছান ডিয়েগ’ বিশ্ববিদ্যালয়লৈ ফুলব্ৰাইট স্কলাৰ হিচাপে আৰু পুনৰ ১৯৭৭ চনত আমেৰিকা চৰকাৰৰ আমন্ত্ৰণ ক্ৰমে আন্তৰ্জাতিক দৰ্শনাৰ্থী কাৰ্যসূচীৰ অধীনত আমেৰিকা ভ্ৰমণ কৰিছিল।

## সাহিত্যিক জীৱন
বাংলাদেশে স্বাধীনতা অৰ্জন কৰাৰ পিছত, ইমামে তেওঁৰ সাহিত্যিক কেৰিয়াৰ আৰম্ভ কৰে। এই সময়ছোৱাত তেওঁ ইউৰোপ, আমেৰিকা যুক্তৰাষ্ট্ৰ আৰু কানাডালৈ কেইবাবাৰো ভ্ৰমণ কৰিছিল। ১৯৮৬ চনত তেওঁ তেওঁৰ যুদ্ধকালীন ডায়েৰী ‘*একাত্তৰেৰ দিনগুলী*’ (দ্য ডেইজ অৱ চেভেনটি ওৱান) প্ৰকাশ কৰে। ইমামৰ ডায়েৰীখন কিছু ক্ষেত্ৰত এন ফ্ৰেংকৰ ডায়েৰীৰ দৰে আছিল, য’ত তেওঁৰ ব্যক্তিগত জীৱনৰ বিৱৰণ আছিল। তাইৰ সৰল লিখনশৈলীয়ে পঢ়ুৱৈৰ, বিশেষকৈ যুদ্ধৰ সময়ত ঘৰৰ মানুহক হেৰুওৱা পৰিয়ালৰসমূহৰ হৃদয় স্পৰ্শ কৰিছিল। কৰ্মজীৱনৰ আৰম্ভণিতে জাহানাৰা ইমামে ইংৰাজীৰ পৰা বঙালীলৈ কেইবাখনো কিতাপ অনুবাদ কৰিছিল, যাৰ ভিতৰত লৰা ইংগলছ ৱাইল্ডাৰৰ কেইখনমান জনপ্ৰিয় *লিটল হাউচ* কিতাপ আছিল। 

## তথ্যসূত্ৰ

শ্ৰেণী:মৃত ব্যক্তি
শ্ৰেণী:বাংলাদেশৰ ব্যক্তি
শ্ৰেণী:সাহিত্যিক
নিৰাপদ ঋণ

নিৰাপদ ঋণ হৈছে এনে এটা ঋণ য’ত আবেদনকাৰীয়ে ঋণ লোৱা কোম্পানীটোক ঋণ লোৱা ধনৰ নিৰাপত্তা হিচাপে এটা স্থায়ী সম্পত্তি প্ৰদান কৰিব লাগে।

সহজ ভাষাত ক’বলৈ গ’লে য’ত যিকোনো বস্তু নিৰাপত্তা হিচাপে বন্ধকত ৰাখিব লাগে, তাক নিৰাপদ ঋণ বুলি কোৱা হয়। 

উদাহৰণস্বৰূপে, যদি আপোনাৰ ঘৰ বা গাড়ী আছে তেন্তে এই বিত্তীয় সম্পত্তিবোৰ ঋণ দিয়া কোম্পানীটোৰ ওচৰত ছিকিউৰিটি হিচাপে ৰাখি সহজেই ঋণ ল’ব পাৰে আৰু সেই ঋণ জমা কৰি বন্ধকত ৰখা বস্তুবোৰ মুকলি কৰি দিব পাৰে। 

নিৰাপদ ঋণৰ বাবে ঋণদাতাক এনে এটা সম্পত্তি প্ৰদান কৰিব লাগিব যিটো ঋণৰ জামিন হিচাপে ব্যৱহাৰ কৰা হ’ব। 

নিৰাপদ ঋণৰ সুতৰ হাৰ কম। 

বেংকৰ পৰা সহজেই নিৰাপদ ঋণ লাভ কৰিব পাৰি। 

নিৰাপদ ঋণ জমা কৰিবলৈ সৰ্বাধিক সময় দিয়া হয়। 

নিৰাপদ ঋণ লাভ কৰাটো সহজ হয় কেৱল এই কাৰণেই যে ই ঋণদাতাৰ বাবে কম বিপদৰ সৃষ্টি কৰে। 

শ্ৰেণী:বেংকিং